АБСТИНЕНТ СИНДРОМ » Тиббий психология – Расмий сайт\nЯнгиликлар » Энциклопедия » АБСТИНЕНТ СИНДРОМ\nАлкоголизмда абстинент синдром – ўткир спиртли ичимликлар ичишни бирдан тўхтатганда рўй берадиган, неврологик, психопатологик ва психосоматик бузилишлар билан намоён бўладиган ўткир патологик ҳолат. Ушбу синдром, кўпинча, ўткир спиртли ичимликларни муттасил равишда ва катта миқдорда қабул қиладиганларда ривожланади. Уларда спиртли ичимлик дозасини камайтирса ҳам абстинент синдром рўй беради. Агар бемор ўша вақтдаёқ спиртли ичимликни яна қабул қилса, абстиненция белгилари камаяди ёки ўтиб кетади. Абстинент синдром, кўпинча уй шароитида рўй беради. Чунки уйда беморнинг яқинлари ундан спиртли ичимликларни яшириб қўйишга интилишади, уни топиб ичишига турли йўллар билан тўсқинлик қилишади. Бунинг натижасида бемор спиртли ичимликни етарли дозада қабул қила олмайди ва унда абстинент синдром ривожланади.\nКлиникаси. Абстинент синдромнинг қай тарзда намоён бўлиши беморнинг индивидуал ҳолати ва умумий саломатлигига кўп жиҳатдан боғлиқ. Ўта нимжон беморда бу синдром оғир кечади. Бу синдромнинг асосий белгиси – психомотор қўзғалишдир. Бемор ўзини агрессив тута бошлайди, яқинларига ташланади, нарсаларни отиб синдиради, атрофдагиларга бақиради, сўкади, ароқни топиб бер деб ҳамма ёқни титкилай бошлайди. Баъзида эса йиғлаб зорланади, қўллари ва бутун танасини титроқ босади, терлаб кетади, жони қочиб ётиб қолади. Агар беморга бир-икки пиёла ароқ ичириб юборса, у бироз тинчланади ва ухлаб қолади.\nАбстиненция пайтида беморда аввал мавжуд бўлган нейропсихологик ва психопатологик бузилишлар янада кучаяди, яъни нутқ бузилишлари, фикрлар тарқоқлиги ва карахтлиги, хотира сустлиги авж олади. Бемор фикрини бир жойга жамлай олмайди, атрофдагиларнинг гапини илғаб ола олмайди, гапларни тез унутиб қўяди, хатти-ҳаракатлари ўзгаради, нима қилаётганини ўзи ҳам билмайди. Унинг ўзини тутиши худди телба одамни эслатади. У фақат ароқ излайди ва бунга эришса ҳурсанд бўлади, ароқни топиб берган одамни бағрига босиб ўпа бошлайди ёки йиғлаб юборади. Оғир ҳолатларда кўрув ва эшитув галлюцинациялари ривожланади: беморнинг кўзига турли одамлар кўринади ва улар билан гаплашади, ёнига чақиради. Бу ҳолат табиийки беморнинг яқинларига қаттиқ руҳий зарба бўлади ва улар беморнинг талабини бажаришга рози бўлишади. Баъзида тутқаноқ хуружлари рўй беради. Кучли аффектив бузилишлар сабабли бемор яқинларига ташланиб улардан бирини ўлдириб қўйиши ҳам мумкин.\nДаволаш. Дастлаб бемор тинчлантирилади ва унинг атрофида руҳий тинчлик яратилади. Агар абстинент синдром уй шароитида ривожланса, врачлар келгунга қадар беморни тинчлантириш учун бир пиёла ароқ ичириш ҳам мумкин. Унинг изидан эса даволаш муолажалари бошланади. Сурункали алкоголизмдан азият чекадиган одамнинг уйида тез ёрдам учун зарур бўлган дори воситалари (фаоллаштирилган кўмир, ичимлик содаси) ва тиббий анжомлар (клизма учун) бўлиши лозим. Спиртли ичимликнинг ичакдан сўрилишини пасайтириш учун беморга тозаловчи клизма қилинади, фаоллаштирилган кўмир ичирилади. Ҳозирда ичакни тозаловчи ва фаоллаштирувчи махсус клизма воситалари мавжуд. Бундай воситалардан уй шароитида ҳам фойдаланиш мумкин.\nДори воситалардан натрий хлорид ёки глюкозанинг изотоник эритмасига С витамини, панангин қўшиб венадан томчилатиб юборилади. Шунингдек, В1 ва В6 витаминлари катта дозада (6 мл) қилинади. Беморнинг уйқуси келавермаса унга феназепам 1-2 мг ёки диазепам 5 мг ичирилади. Уйқусизлик кучли безовталик билан намоён бўлса, 12,5–25 мг тизерцин берилади. Агар бемор эпилепсия билан касалланган бўлса, унга клоназепам 0,5–1 мг ичирилади. Тиаприд (тиапросан) 100-200 мг/кун 2-3 ой мобайнида ичишга буюрилади. Седация жуда кучайиб кетган ҳолатларда вена ичига 10–20 мл пирацетам юбориш мумкин.\nҚўшилган: 01:41 / 07-04-2021 Ўқилди: 9


ОЗОДБЕК НАЗАРБЕКОВ КОНЦЕРТИДАН! ЖОНЛИ ИЖРОДА РЕКОРД! 20.04.2014 14:00\nЎзбекистон ва Қорақалпоғистон Халқ артисти Озодбек Назарбековнинг “Истиқлол” санъат саройида бўлиб ўтаётган “Менинг бахтим” деб номланган 6 апрелдан 23 апрелгача бўлган концерт дастури кунлари давом этмоқда.\nКонцертга кириб келишингиз билан кўзга ташланадиган катта декорация ҳайратга солади.\nТўрида катта экран, атрофида бир нечта кичик экран мониторлардан, ҳаттоки полигача экранлардан иборат, ҳашаматли декорация. Саҳнани шишадан ясалган гуллар ўраб олган. Саҳнанинг ўзи 3 қаватдан иборат бўлиб, ўртада хонанда ва созандалар учун жой, тепа ва пастки қаватлар эса, раққосалар рақс тушишига мослаштирилган.\nМикрофон ёнига мослаштирилган қўшиқлар матни жойлаштирилган махсус ускуна ҳам, саҳна билан мос ҳолда, барглар шаклидалиги эътиборни тортади.\nМониторларда ҳар бир қўшиқ ҳолатига мос тасвирлар, мультипликация кадрлари намойиш қилиб турилди.\nСаҳнада бир қатор бўлиб, созандалар жой эгаллашган. Шунингдек, бир неча бэк-вокал ҳам бор. Ҳамма нарса ўз ўрнида жуда дид билан тайёрланган.\nКонцертнинг ҳар бир куни зал томошабинларга тўла.\nОзодбек Назарбеков концертни биринчи кунидан бошлаб, 100 фоиз жонли ижрода ўтказмоқда!\nКонцерт бошловчисиз, хонанданинг ўзи томошабинлар билан жонли мулоқот қилиб, концертнинг янада самимий ўтишини таъминламоқда.\nКонцертдаги илк қўшиқ янгради, “Эшигингда”, Озодбек Назарбековнинг хит қўшиқларидан бири. Хонанда жонли ижрода бўлганлиги учун ҳам, концертда томошабинлар талабларидан келиб чиқиб куйламоқда.\nҚўшиқдан сўнг, томошабинлар билан саломлашган хонанда, бу йил 40 баҳорни қаршилаганлиги, шулардан 10 таси мана шу саҳнада кечганлигини айтиб, бу унинг катта бахти эканлигини, томошабинлар уни ижод қилишга ўргатганлигини, ижодининг гуллаган даври Истиқлол йилларига тўғри келганлиги ҳам унинг бахти эканлигини билдириб, мухлислар, томошабинларга “сизларнинг қайноқ меҳрингиз мени ҳеч қачон тарк этмасин” дея, таъзим қилди.\nШундан сўнг, “Эсда қол”, “Қошлари қаро”, “Чанг кўчалар” қўшиқлари янгради. Хонанда, интернет орқали эълон қилиниб, энг кўп овоз олган қўшиқлар, янги қўшиқлар билан бирга концертда янграшини айтиб ўтди. “Бугунги дастур сизларнинг талаб, илтимосларингиздан келиб чиққан” деб, концертни давом эттирди.\n“Бағдодда нима гаплар?” қўшиғи ажойиб ижродан ташқари, мониторда намойиш қилинган мультипликация билан ҳам ҳайратга солди. Экранда мультипликациянинг тирик қаҳрамон билан уйғунлашувидан ташқари, бош қаҳрамон Будурнинг учар гиламда учиб келиб, саҳнада пайдо бўлиб қолиши ҳам, ишонарли чиқди!\n“Лаълихон” ҳазиломуз қўшиғига саҳналаштирилган рақс ҳам, ҳазил рақс бўлиб, раққосалар томонидан қизиқарли тарзда ижро қилинди.\nШундан сўнг, саҳнага чиқиб келган сўз устаси Шукурилло Исроилов Озодбек Назарбеков билан бирга “Лаълихон” қўшиғининг муҳокамасини бошлаб юборди.\nҚўшиқнинг ҳар бир мисраси, хонанда томонидан ҳазиломуз тарзда шарҳлаб ўтилди!\nШукурилло Исроиловнинг ўзи рубоб чалиб, Озодбек Назарбековдан интернет ҳақида янги қўшиқ тайёрлаб беришини сўради.\nХонанда ҳам, ўз навбатида “Интернет” ҳақида, Шукурилло чалган рубоб садолари жўрлигида, ажойиб янги қўшиқ куйлаб берди ва уни шогирди Алишер Файзга совға қилишини айтиб ўтди.\nШуни таъкидлаб ўтиш керакки, Шукурилло Исроилов бу концертда бутунлай янги репертуар билан чиқиш қилди. Барча ҳазиллар янги бўлди!\n“Мени кучлироқ сев” қўшиғи клипига бағишланган Шукурилло Исроиловнинг “ажойиб” таърифидан сўнг, Озодбек Назарбеков бу қўшиқни жонли куйлади.\nБутун зал, томошабинлар, меҳмон санъаткорлар ҳам хонанда билан бирга куйлашди.\nШундан сўнг, “Хафа бўламан”, “Жаноним” қўшиқлари янгради.\nХонанда концерт давомида, “орамиздан оқибат тарк этмасин, дунёдаги энг қадрдонларим, санъаткор дўстларим, соғ бўлинглар, сизларга фақат омад, бахт тилайман, элнинг назарида бўлинг” деб концертга келган ҳамкасбларига миннатдорчилик билдирди.\nБу сўзлардан сўнг, хонанда Заҳириддин Муҳаммад Бобур қаламига мансуб, “Сочию, қошию, кўзидин, бошда ҳаводур” ғазалини куйга солиб, куйлади. Қўшиқдан сўнг, бу ғазалнинг бир мисрасини шарҳлаб ҳам берди.\n“Сенга вафо қилмасам” қўшиғини куйлаганда, бу қўшиққа раққосалар ҳам тезкор рақсларни шиша саҳна устида қойиллатдилар!\n“Хоразмлик Тўлқин Жабборов совға қилди, хато бўлса, айбга буюрмайсизлар”, дея илк бор хоразм шевасида, “Жоним асир” деб номланган хоразмча қўшиқ куйлади. Шундан сўнг, хонанда шогирдларидан бири Беҳзодбекни оммага таништирди ва у ҳам жонли ижрода бир қўшиқ куйлади.\nШукурилло Исроилов саҳнага чиқиб келган Озодбек Назарбеков билан ҳазиллашиб, балкон ва балкондаги мухлислар ҳақида сўзлашишди.\nШундан сўнг, Озодбек Назарбеков “бу қўшиқ бугунги янги қўшиқлар ичида юрагимга кўпроқ таъсир қилган” дея, инсонларнинг бир-бирларига хиёнати ҳақидаги “Қанча?” қўшиғини ижро қилди. Сўнг, хонанда санъаткорлар орасидаги манманлик, “мен” дейиш ҳақида фикр юритиб, ибратли ҳикоя ҳам сўзлаб берди.\nБундан сўнг, “Кўзларингда кўзим қолди, жоним маним” қўшиғини ижро қилгач, “эркаклар жабрга, аёллар сабрга яратилган” дея, “Аёллар ёмон” қўшиғини ижро қилди.\nБу қўшиқ билан аёлларга ўзига хос чиройли таъриф берди. “Аёллар ёмон” таърифи бу ерда, ёмонлаш эмас, аксинча қандайдир эркалаш маъносида берилгандек эди.\nСўнг, “шу ердаги санъаткорлар ичида бир инсонга бағишланган қўшиқ, клипларини ҳам бошлаб қўйганмиз, неча йилда битади, билмайман, бу Шахзода” деб, “Интизорим” қўшиғини куйлади.\nБу қўшиқдан сўнг, хонанда санъаткор ҳамкасбларидан ва мухлислардан гуллар, совғалар қабул қилиб олди.\nСўнг, марҳум санъаткор Муҳриддин Холиқов репертуаридан “Парирўй санамлар” қўшиғини куйлади.\nШунингдек, яна янги қўшиқлардан “Айланай” қўшиғини ижро қилди. Раққосалар бу қўшиққа испанча рақс тушишди.\nОзодбек Назарбеков қўшиқлар орасида томошабинларга, “маза қилиб фонограмма эшитгани келгандик, концерт эса тўлиқ жонли ижрода бўляпти, битта ҳам фонограмма бўлмади” деб, яна интернетларга шикоят қилиб, ёзиб юрманглар, дея ҳазил мурожаат қилишни ҳам унутмади!\n“Агар сизлар олқишлаб, қўллаб-қувватлаб турсангиз, бундан буёғига ҳамиша жонли ижро бўлади” деб, жиддий равишда айтиб ҳам ўтди!\nШундан сўнг, юракларни титратган “Орангизда онам бўлсайди...” қўшиғини ижро қилди. Экранда, нурлар билан уйғунлашган ҳолда хонанданинг волидаи муҳтарамаси сиймоси акс этди.\n“Учрадингу менга бир бор, эй гўзалим, ҳаётим ўзгариб кетди”, “Оҳ, кимга ёмон?”, “Оқибат куйган дил бўлди-бўлди”, “Келгин гулим”, “Ўзингизни йироқ тутасиз” қўшиқлари янгради.\nШўх қўшиқларга нафақат томошабинлар, балки концертда меҳмон бўлган барча санъаткорлар рақсга тушишди.\nХонанда концертни Ватан ҳақидаги “Беш кун кўрмасам бўлмас, хумори бор бу юртнинг, Ғаним суқи кор қилмас, тумори бор бу юртнинг!” сўзлари билан бошланадиган, юрт таърифидаги энг таъсирли ва чиройли қўшиғи билан якунлади.\nКонцертни хонанда бошловчисиз ўзи томошабинлар билан жонли мулоқот тарзида, самимий ҳазиллар билан олиб борди.\nКонцертга хонанданинг ҳамкасблари меҳмон томошабин сифатида ташриф буюришди. Ўзбекистон Халқ артисти Гулсанам Мамазоитова, хонандалар Шахзода, Улуғбек Раҳматуллаев, Достон Убайдуллаев, Муниса Ризаева, Дилфуза Раҳимова, “Хўжа” гуруҳи Иззатилла Иброҳимов, Алишер Рўзметов, Жаҳонгир Позилжонов, Зиёда, Дилноза Исмияминова, Ойбек ва Нигора, Дилсўз, Машҳурбек, Умидахон, актриса ва режиссёр Зебо Наврўзова, сўз устаси Ботирхон Имомхўжаев, актриса Раъно Ярашева, радиобошловчи Акмал Мирзо, “Тарона” студияси директори Даврон Муқимов ва бошқалар концертда томошабин сифатида меҳмон бўлишди.\nКонцерт ниҳоятда, файзли, самимий ва ўта юқори кайфиятда ўтди! 100 фоиз, тўлиқ жонли ижро! Барча қўшиқлар фақат юқори сифатли жонли ижрода куйланди!\nКонцерт дастури ниҳоясига етгач ҳам, томошабинлар хонандани яхши маънода “қўйиб юбориш”ни исташмасди! Гуллар, совғалар оқими, бир неча соат тўхтамади! Ҳаттоки, хонанда томошабинларга чексиз миннатдорчиликлар билдириб, таъзим қилиб, саҳна ортига йўл олгач ҳам, томошабинлар олқишлаб туришда, давом этишди! Бу ҳақиқий санъаткор ва ҳақиқий инсон Озодбек Назарбековнинг санъатига, инсонийлигига халқ тарафидан берилган муносиб баҳо бўлди!\nФотолар X Frame Media Production студияси\nфотограф Аҳрор Назиров


Россия Ўзбекистондан келадиган туршакларга тақиқ қўймасликка рози бўлди - UzNews.uz\nАввалроқ “Россельхознадзор” Фарғонадан импорт қилинган қуритилган ўрикда капр қўнғизининг 2 дона личинкасини топганини маълум қилганди.\nЖорий йилнинг 3 декабрь куни “Россельхознадзор” Ўзбекистондан жўнатилган қуритилган ўрик маҳсулотида капр қўнғизи аниқлагани ҳақида хабар берганди.\nҚайд этилишича, Фарғона вилоятининг Тошлоқ туманидан юкланган 1 тонна қуритилган ўрик маҳсулотида карантин объекти ҳисобланган 2 та капр қўнғизи личинкаси топилган.\nМазкур ҳолат юзасидан Ўсимликлар карантини давлат инспекцияси раҳбарияти “Россельхознадзор” карантин хизмати раҳбарияти билан тезкор равишда онлайн музокаралар олиб борган.\nРоссия томонидан юборилган фотосуратлар Марказий карантин лабораторияси ходимлари иштирокида текширилиб, кўрсатилган ушбу карантин объекти айнан капр қўнғизи эмас, балки Ўрта Осиё ва Россия Федерациясида тарқалган “Trogoderma” оиласига мансуб бошқа қўнғиз эканлиги тахмин қилинмоқда.\nОнлайн музокаралар давомида Россия томонидан қуритилган ўрик маҳсулоти учун тақиқ қўйилмасликка келишилиб, фақатгина маҳсулот юкланган экспортер корхонага нисбатан фитосанитар чоралар кўрилиши ҳақида аҳдлашувга эришилди.\nАниқланишича, ушбу тадбиркор Россиядан қуритилган ўрик маҳсулотининг эски ҳосилини юклаш бўйича буюртма олган. Экспорт сиғимини тўлдириш мақсадида ҳудуддаги деҳқон бозорларидан эски ҳосилларнинг қолдиқларини турли жойлардан тўплаб, маҳсулот йиғган.\nЭслатиб ўтамиз, бироз муддат аввал Россия Фарғонадан келтириладиган помидор ва қалампир импортини тақиқлаганди.\nБунга мазкур ҳудуддан келтирилган помидор ва қалампирлардан тобамовирус (Tomato brown rugose fruit virus (ToBRFV)) аниқлангани сабаб бўлганди.


Фиқҳ Қуръони карим Суннати набавийа Ислом ва иймон Долзарб мавзу Фиҳқ илми Ислом фиқҳ академияси Фиқҳий мазҳаблар Фиқҳий истилоҳлар Усулул Фиқҳ Дарслар Видеолар Аудио Ибодат Тоҳарат ва поклик Намоз Закот Рўза ва Рамазон Ҳаж – умра Турли масалалар Дуо Қурбонлик ва ақийқа Таъқиқ ва рухсатлар Таомлар Либослар Сўйишлар Гуноҳлар Аёлларга оид ҳукмлар Ҳаром ва ҳалол касблар Сафар Майиит Молиявий муомалалар Савдо ва тижорат Рибо Қарз Фароиз Бошқа муомала турлари Оила ва турмуш Никоҳ ва талоқ Эр ва хотиннинг вазифалари Фарзанд тарбияси Искать... Аёллар фиқҳи\nОдинахон Муҳаммад Содиқ қизи\t20 Апрель 2014 Аёлларга оид ҳукмлар\tПечать E-mail Ўзининг муборак Китобида «Ҳар жамоадан бир нафар тоифа бўлсайди. Динни чуқур англаб, қайтиб келган вақтларида қавмларини огоҳлантирар эдилар» деган Аллоҳ субҳанаҳу ва таолога ҳамду санолар бўлсин.«Аллоҳ кимга яхшиликни ирода қилса, уни динда фақиҳ қилиб қўяди» деган Расулуллоҳ соллаллоҳу алайҳи васалламга саловоту дурудлар бўлсин.\nАёл киши жамиятнинг тенг ярмидир деб такрор-такрор гапирилади. Шундай экан, жамият ўзининг тенг ярмини эътиборсиз қолдириши мумкин эмас. Жамиятнинг тенг ярми, деганда аёлларнинг сони назарда тутилгандир. Бугунги кунда аёллар сон жиҳатидан эркакларга қараганда кўпроқ экани ҳеч кимга сир эмас. Бундан келиб чиқадики, жамиятимиздаги аёлларнинг ўз оиласида турмуш ўртоғига, фарзандларига бўлган ижобий ёки салбий таъсири яна ҳам кўпроқ кучга эга бўлмоқда. Ҳаттоки машҳур араб шоири Аҳмад Шавқий аёлни мактабга қиёслаб, шундай дейди:Она – бир мактабдир, гар уни тайёрлабсан – Мустаҳкам илдизли халқни тайёрлабсан.Аллоҳ таоло инсонни икки жинсда – эркак ва аёл қилиб яратган. Қуръони Каримда У Зот шундай марҳамат қилади:\n«Албатта, жуфтликни – эркак ва аёлни яратган ҳам Ўзи» («Нажм» сураси, 45-оят).Аллоҳ таоло инсонни эркак ва аёл қилиб яратар экан, баъзи нарсалардагина ҳар бирига ўзига хос хусусиятлар, вазифа ва таклифлар берган. Умумий ҳолатларда эса иккисига бир хил муомала қилиб, бир хил вазифаларни юклаган, иккисини ҳам баробар бандам, деган. Эркак ва аёл эътиқод, иймон, ибодат, ахлоқ ва бошқаларда ҳам, савоб ва иқобда ҳам, тарғиб, тарҳиб ва фазилатларда ҳам тенгдир. Аллоҳ таоло шундай марҳамат қилади:«Албатта, муслимлар ва муслималар, мўминлар ва мўминалар, давомли итоаткор эркаклар ва давомли итоаткор аёллар, садоқатли эркаклар ва садоқатли аёллар, сабрли эркаклар ва сабрли аёллар, хушуъли эркаклар ва хушуъли аёллар, садақа қилгувчи эркаклар ва садақа қилгувчи аёллар, рўза тутгувчи эркаклар ва рўза тутгувчи аёллар, фаржларини сақловчи эркаклар ва (фаржларини) сақловчи аёллар, Аллоҳни кўп зикр қилгувчи эркаклар ва (Аллоҳни кўп) зикр қилгувчи аёллар – ўшаларга Аллоҳ мағфиратни ва улуғ ажрни тайёрлаб қўйгандир» («Аҳзоб» сураси, 35-оят).У Зот яна марҳамат қилади:\n«Мўминлар ва мўминалар бир-бирларига дўстдирлар. Маъруфга буюрурлар, мункардан қайтарурлар, намозни тўкис адо этурлар, закотни берурлар ҳамда Аллоҳга ва Унинг Расулига итоат қилурлар. Ана ўшаларга Аллоҳ албатта раҳм қилур. Албатта, Аллоҳ ўта иззатлидир, ўта ҳикматлидир» («Тавба» сураси, 71-оят)Яна Аллоҳ таоло:\n«Эркакми, аёлми, ким мўмин бўлган ҳолида солиҳ амал қилса, уни пок, гўзал ҳаёт кечиртирамиз ва албатта, уларни қилиб юрган амалларининг энг гўзали баробарида ажр ила мукофотлармиз» («Наҳл» сураси, 97-оят) дейди.Пайғамбаримиз соллаллоҳу алайҳи васаллам ҳам аёлларни эркакларнинг опа-сингиллари деб атаганлар. Аллоҳ таоло инсонни эркак ва аёл жинсида яратар экан, баъзи шаръий аҳкомларни уларнинг ҳар бирига хос, фарқли қилди. Ҳар бир мусулмон ўзининг шариатини билиши лозим бўлганидек, ҳар бир муслима ҳам ўзининг шариатини яхши билиши лозим. Расулуллоҳ соллаллоҳу алайҳи васалламнинг даврларида аёллар у зотнинг илм дарсларига ҳозир бўлар, бугунги кунда кўпгина аёллар сўрашга ҳаё қиладиган масалалар ҳақида сўрар эдилар. Ҳаттоки Оиша розияллоҳу анҳо ансорий аёлларни: «Аёлларнинг яхшиси ансорий аёллардир. Ҳаё уларни динда фақиҳ бўлишларидан ман қилмас эди», дея мадҳ қилганлар. Бу аёллар жунублик, эҳтилом, ғусл, ҳайз, истеҳоза ва бошқа масалалар борасида жуда кўп саволлар берардиларки, улардаги илмга бўлган ташналикни қондириш осон бўлмаган. Расулуллоҳ соллаллоҳу алайҳи васалламнинг атрофларида эркаклар кўпайиб, кўп вақтларини уларга сарфлаётганларини кўрган аёллар у зотдан ўзлари учун ҳам ҳафтада бир кунни ажратишларини талаб қилганлар. Расулуллоҳ соллаллоҳу алайҳи васаллам ушбу талабни эътиборга олиб, ҳафтанинг чоршанба кунини аёллар учун ажратганлар. У зот ҳар ҳафтанинг шу куни белгиланган вақтда аёлларга ваъз қилар, Ислом динидан, аёлларга хос шаръий масалалардан сўзлар эдилар. Улар эса Пайғамбаримиз соллаллоҳу алайҳи васалламнинг ҳар бир муборак сўзларини диққат билан тинглар, уқиб, англаб олишга ҳаракат қилар, ўзларини қизиқтирган турли масалаларда саволлар ҳам бериб, жавоб олар эдилар. Кейинчалик ҳам уламолар аёлларга хос масалаларга, ҳукм ва одобларга алоҳида эътибор берганлар ва бу борада бир қанча китоблар, рисолалар таълиф қилганлар. Аллоҳга ҳамду санолар бўлсинки, ушбу қадимий анъаналар, ҳаракатлар ҳозирда ҳам давом этиб, амалга ошиб турибди.Аллоҳ таолодан ушбу бошлаган ишларимизнинг хайрли, давомли бўлишини сўраган ҳолда, сиз азизларимизнинг дуоларингиздан ҳам умидвор бўлиб қоламиз.\nОдинахон Муҳаммад Содиқ қизи\tАёллар фиқҳи\nСайт бошиИбодатТаъқиқ ва рухсатларАёлларга оид ҳукмларАёллар фиқҳи


Биз ёлғон, баландпарвоз гапириб шу аҳволга келдик – Президент | Qalampir.uz\nБиз ёлғон, баландпарвоз гапириб шу аҳволга келдик – Президент\nЖамият\t13 Март 12:03 7927\nЎзбекистон Республикаси Президенти Шавкат Мирзиёев айни вақтда Урганч шаҳрида Хоразм вилояти ва туманлар ҳокимлари, маҳаллий кенгашлар депутатлари, давлат ва жамоат ташкилотлари раҳбарлари, тадбиркорлар, зиёлилар иштирокида йиғилиш ўтказмоқда.\n“Халқимиз ҳаётини янада яхшилашга йўналтирилган ислоҳотларимизни одамлар билан мулоқот ва маслаҳат асосида ишлаб чиқяпмиз. Хоразмга ҳам жойларда аҳолини қандай муаммолар ташвишга солаётгани ҳақида суҳбатлашгани келдим. Шунинг учун менга кўпроқ масала қўйсаларингиз натижа бўлади. Биз ёлғон, баландпарвоз гапириб шу аҳволга келдик. Президентга ёлғон гапириш - Ватанга хиёнат”, дейди Шавкат Мирзиёев.\nВилоятнинг ривожланиш даражаси орқада қолаётгани кўрсатиб ўтилди. Аҳоли жон бошига ялпи ҳудудий маҳсулот республика кўрсаткичидан 1,5 баробар, саноат маҳсулоти ва хизмат кўрсатиш ҳажми бўйича эса 2 баробар паст. Ҳудудда 58 минг оила камбағаллик бўсағасида кун кечирмоқда. Шундан 856 таси ўта ночор аҳволда. Кўплаб одамлар ишлаш учун хорижга кетган. Буларнинг барчасидан келиб чиқиб, Хоразмда 200 минг иш ўрни яратиш зарур.\nДавлат раҳбари аҳолини тадбиркорликка жалб этган ҳолда, янги корхоналар ва иш ўринлари яратиш, шу орқали камбағалликни кескин қисқартириш асосий мақсад эканини таъкидлади.\nТуман ва шаҳарларда тадбиркорликни жадал ривожлантириш, банкларни “лойиҳалар фабрикаси”га айлантириш зарурлиги қайд этилди. 2,5 мингта бўш турган бинолар негизида ишлаб чиқариш ва хизмат кўрсатиш объектларини ташкил этиш, “Ҳазорасп” эркин иқтисодий зонасини янги лойиҳалар билан тўлдириш бўйича кўрсатмалар берилди.\nҚишлоқ туманларда пуллик хизмат кўрсатиш Урганч шаҳрига нисбатан 10-15 баробар пастлиги таъкидланиб, бундай объектларни кескин кўпайтириш кераклиги белгиланди.\n05 Апрель 21:55 62503\n05 Апрель 20:51 50721\n04 Апрель 18:05 43676\n05 Апрель 02:04 41717\n04 Апрель 14:33 39479


Самарқанднинг азиз фарзанди - zarnews.uz\nБугун, 30 январь – Ўзбекистон Республикасининг Биринчи Президенти Ислом Каримов таваллуд куни.\nИслом Каримов мустақил Ўзбекистон давлатининг асосчиси, буюк давлат ва сиёсат арбоби сифатида мамлакатимиз номини дунёга танитган, унинг тараққиёти йўлида фидойилик кўрсатиб меҳнат қилган инсон эди. У ўзининг серқирра сиёсий фаолияти, олижаноб инсоний фазилатлари билан халқимиз қалбидан муносиб ўрин олган.\nПрезидент Шавкат Мирзиёевнинг 2017 йил 25 январдаги қарорига мувофиқ, биринчи Президентимиз таваллуд топган сана ҳар йили юртимизда кенг нишонланмоқда.\nБугун ушбу сана муносабати билан Ислом Каримов туғилиб ўсган ва мангу ором топган Самарқанд шаҳрида ҳам бир қатор тадбирлар ўтказилмоқда.\nТадбирлар Ўзбекистон Республикаси Бош вазири ўринбосари А.Абдуҳакимов, Самарқанд вилояти ҳокими Э.Турдимов ва жамоатчилик вакиллари иштирокида шаҳардаги Ислом Каримов мақбара-мажмуасини зиёрат қилиш билан бошланди.\nШундан сўнг Регистон майдони яқинида ўрнатилган Ислом Каримов ҳайкали пойига гулчамбарлар қўйилди. Халқимизнинг ардоқли фарзанди ҳаёти, ибратли ишлари ёдга олинди.\nВилоятдаги таълим муассасалари, маданият масканлари ва бошқа ташкилотларда ҳам Ўзбекистон Республикасининг Биринчи Президентининг ҳаёти ва серқирра фаолиятига бағишланган давра суҳбатлари, илмий-амалий анжуманлар, фотокўргазмалар ўтказилмоқда.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари APPLE ҚУРИЛМАЛАРИНИ ХАВФДАН ҲИМОЯЛАШНИ ЎРГАТАМИЗ\t16:35, 14 апрель 2016\tЎтган сонимизда андроид қурилмалар учун мўлжалланган хавфсизлик дастурлари ҳақида маълумот берган эдик. Бу сонда сизларга энди Apple қурилмалари учун хавфсизлик дастурлари ҳақида маълумот беришга ҳаракат қиламиз. Fingerprint Login\nДастур ҳақида: Ушбу дастур iOS 7.0, iPhone, iPad ва iPod каби уяли алоқа воситаларига мос келади. Дастур орқали сиз юқорида келтирилган уяли алоқа воситалари учун ҳар бир илова (дастур)га хавфсизлик, яъни ўз бармоғингиз орқали парол ўрнатишингиз мумкин бўлади. Энди сиз турли паролларни хотирангизда сақлаб юришингизга ҳожат қолмайди. Барчаси ўз бармоғингиз орқали амалга оширилади. Ҳозирда ушбу ишончли дастурнинг 5 миллиондан ортиқ фойдаланувчилари мавжуд. Сиз ҳам бу бепул, ишончли ва албатта қулай дастурдан ҳозирнинг ўзиданоқ фойдаланинг. Қулайликлари:\n1. WhatsApp, iMessage, Facebook ва яна шунга ўхшаш дастурларнинг ишончли ҳимоя қилиниши;\n2. Сизга таниш турли тилларнинг мавжудлиги;\n3. Фойдаланувчи томонидан танланган ҳар бир дастурнинг бармоқ изи ёрдамида химоялаши;\nДастурни ишга тушириш:\n1. Дастур иловасини очинг 2. Масалан, WhatsApp каби иловаларни қулфлаш учун бармоқ изингизни киритинг (Scan)\n3. Хавфсизлик пароли муваффақиятли ўрнатилди! Энди илова фақат киритилган бармоқ изи орқали очилади. 4. Ҳар бир илова дастурга худди шундай қилиб хавфсизлик паролини ўрнатишингиз мумкин.\nЭслатма: Парол ўрнатилган ҳар бир дастурга қайта кирганингизда бармоқ излари талаб қилинади.\nҚандай қилиб янги парол қўшиш мумкин?\n1) iPhone созламаларидан (Settings) > Add Privacy Keyboard\nСозламалар (Settings app) >General>Keyboards>Add New>PassKey\n2) Қулфлаш учун > PassKey Privacy\n3) Белгиланган иловани янги пароллаш учун бармоқ изини Scan ???қиласиз.\nДастур ишга тушди! Кейинги сафар сиз иловани очишингиз учун бармоқ изингиз талаб қилинади.\nЭнг сўнгги версияси: 3.2\nҲажми: 14 MB\nLink: https://itunes.apple.com/us/app/fingerprint-login-passkey/id917795718?mt=8 Folder Lock\nFolder Lock дастури тўғрисида қисқача маълумот: Folder Lock дастури орқали ўз iPhone қурилмангиздан ўрин олган шахсий файлларингизни, расмлар, видеолар, ҳужжатлар, контактлар, ён дафтарча ёзишмалари ва аудио ёзувлар каби шахсий маълумотларингизни хавфсизлантириб пароллаш имкониятини бажаришга муваффақ бўласиз.\nFolder Lock дастури актив ҳолатда ҳам компьютер ёки бошқа қурилмалар билан маълумот алмашина оласиз. Яъни iPhone қурилмангиздан файлларни бошқа бир қурилмага ўтказишингиз мумкин. Folder Lock дастури мукаммал тузилган бўлиб, доирасида WiFi илова менежери ҳам мавжуддир. Унинг WiFi Music Manager деб номланган иловасининг хусусияти: iTunes ҳолда сизга аудио, турли мусиқа ва mp3 ларни қабул қилиш имкониятини беради.\n1. Шахсий расмларингиз ва видеоларингизни қулфлаш имконияти, яъни Gallery Lock;\n2. Gallery Lock, Foto Lock ва Video Lock каби имкониятлари орқали сизга маълумотларингизни хавфсиз ва уларнинг турли хавфлардан ҳимоя қилиш имконияти мавжудлиги;\n3. Тегишли ойналар ёрдамида шахсий фото ва видеоларни кўриш имконини беради.\nВа яна: • шахсий расмлар ҳимояси\n• шахсий видео ва расмларни яшириш • Аудио файлларни Пароллар билан ҳимоялаш\n• муҳим ҳужжатларни ишончли ҳимоялаш\n• Сақланган алоқа аудио ёзувларини ҳимоялаш\nЁн дафтарча ичидаги шахсий маълумотларни ишончли ҳимоя қилиш: - Пластик карточка маълумотлари (UzCard Seriya рақамлари ва ҳоказо) - Кредит Карталар\n- Банк Ҳисоб рақамлари\n- Турли шахсий ID Рақамлар\n- Ҳайдовчилик гувоҳномаси ва Лицензия маълумотлари - Паспорт маълумотлари ва бошқ.\nҚисқа қилиб айтганда бу дастурни маълумотлар хавфсизлиги ва махфийлик дастури, яъни ақлли телефон дастури деб номлаш мумкин. Шунингдек, мукаммал файл бошқарувчи деб номласак ҳам жуда ажойиб бўлади. Шундай қилиб, Folder Lock билан қурилмангиздаги барча маълумотларни қулфлаш имкониятидан фойдаланинг!\n• Ҳужжатлар: doc, docx, ppt, PPTX, xls, xlsx, pdf, ePub, txt\n• Расмлар: PNG, JPG, BMP, GIF\n• Видеолар: AAC, M4V, mp4, MOV, WMV, ovi, AIFF, wav, aax, aax +\n• Аудиолар: AAC, u-AAC, mp3, aax, AIFF, WAV, wma\n• Архивлар: rar, Sol, gzip, 7z, gz, kiring, torrent, pps\nFolder Lock дастури сизнинг маълумотларингизни хавфсизлигини таъминлаш учун хизмат қилади.\nЭнг сўнгги версияси: 3.1.0 (3-mart 2016-yil)\nҲажми: 25.1 MB\nЛинк: http://m.en.softonic.com/app/folder-lock/iphone Pic Lock 3 Ultimate\nДастур ҳақида: Pic Lock билан сиз ўз шахсий маълумотларингизни яшириш имкониятига эга бўласиз. Бу ажойиб ишончли дастурдан дунё бўйлаб 2.800.000 дан зийод фойдаланувчи фойдаланади. Дастур орқали сиз шахсий фотосуратлар, видеолар, эслатма, пароллар, браузер, контактлар, СМС ҳабарлари ва аудио файлларни ишончли сақлаш имкониятига эга бўласиз . Кўринишидан сизга кичик дастурдек кўриниши мумкин, аслида эса ушбу дастур жуда кўплаб имкониятларга эга. Қулайликлари:\n1. Рақамли тўртталик пароллар ва яна бошқа ажойиб ва ғаройиб пароллаш турлари мавжудлиги\n2. Кузатув тизими, нотўғри парол қайд этилганда автоматик тарзда хавфсизлик камера тизими пайдо бўлади. Уринишлар сони 3 марта.\n3. Кимдир паролни очишга уринса, автоматик тарзда илова бузғунчиларни расм ва видео га мухрлайди.\n4. Агар вазиятлар сони 5 тага етса паролни қайта тиклашнинг иложи йўқ. Иловада барча маълумотлар автоматик равишда йўқолади\n5. Агар сиз ўз қурилмангизни силкитсангиз ёки пастга қаратсангиз имо ишора ёрдамида бир иловадан бошқасига ўтади. FOTO & VIDEO\nТез ва интуитив Фото ва видеоларни кўриш имконияти\nМусиқа ва видео кетма-кетлиги слиде шоw кўринишидалиги Photo Albom ва медиа файлларни қабул қилиш имконияти\nШахсий расмларингизни Facebook, Twitter ва Instagram каби ижтимоий тармоқларга жойлаш имконияти\nМос келувчи файйлар: MOV, .M4V, .MPV, .MP4, .3GP\nКонтакт ва SMS хабарлар\nАлоқа маълумотларини сақлаш мумкин: Foto, Email, URL, manzili\nКонтактлар ва телефон рақамлар Qo’ng’iroqlar, SMS, Email, FaceTime ва Хабарлар тарихи каби иловаларни пароллар ёрдамида ҳимоялаш\nСизнинг ёзиб олинган аудио файлларингизни хавфсиз жойда сақлангланишини таъминлаши\nМусиқа форматлариЖ Ь4Фб ь4иб Ь4Зб Ь4Кб Ь4Мб 3пзб ьз4б ьз3б ФССб ЦФМ\nЭнг сўнгги версияси: 3.2.1 Ҳажми: 47.3 MB\nЛинк: https://itunes.apple.com/us/app/pic-lock-3-ultimate-free-lock/id360704050?mt=8 • Сўраган эдингиз\n“ТЕЛЕФОНИМГА APK ДАСТУРЛАРНИ ҚАНДАЙ ЮКЛАЙМАН?”\n— APK дастурлар фақат андроид тизимида ишловчи қурилмалар учун мўлжалланган, агар сизнинг уяли телефонингиз шулар сирасига кирса, демак сиз апк дастурларини юклаб ва ундан бемалол фойдаланишингиз мумкин. Сизда мавжуд муаммони бартараф этиш жуда осон. Фақат сиздан озгина вақт талаб этилади холос. Қуйидаги берилган линкга ташриф буюринг ва мавжуд муаммойингизни осонгина бартараф этинг. Линк: http://onphones.ru/kak-ustanovit-apk-fajly-na-android/ .\nХудди шу каби саволларингизни бизга йўлланг, сизга қўлимиздан келганча ёрдам беришга ҳаракат қиламиз.\nХумоюн Турсунов, НАМДУ талабаси\nСалкам 1 йил кўл тубида ётган iPhone 4 ишлаб кетди\tХитойлик қиз ошиқлари совға қилган айфонларни сотиб, ўрнига уй олди\tЯнги iPhone 7: Афзаллик ва камчиликлари\tХитойда янги iPhone 7 эгасининг қўлида портлаб кетди\tApple миллиардинчи iPhone’ни сотди\tҲаётингизни енгиллаштирувчи 6 та мобил дастур\tОтправить


“Ўзавтосаноат” компанияси матбуот хизмати баъзи ОАВларда бу йилнинг октябрь ойидан “GM Uzbekistan” автомобиль заводида автомобиллар газ баллонлар билан чиқарилиши ҳақида пайдо бўлган хабарга изоҳ бериб ўтди, деб ёзмоқда Kun.uz.\n“Бу маълумот ҳақиқатга унча тўғри келмайди. Аслида, газ баллон қурилмаси дилерлик марказларида автомобиль сотиб олишни расмийлаштираётган пайтда бу қурилмаларни ўрнатиш истагини билдирган мижозларнинг автомобилларига ўрнатилади. Заводда ўрнатилган газ баллон қурилмасига кафолат берилади”, деб айтилмоқда хабарда.\n13:07 GM Uzbekistan автомобилларининг салондаги нархлари (2015 йил, 12 октябрь)


Истеъдодли ёшлар — жамиятимиз таянчи\n2021 йил 15 октябрь куни 12-сонли Талабалар турар жойида Математика факультети декани, профессор О.С.Зикиров раҳбарлигида факультет раҳбарияти ташрифи уюштирилди. Дастлаб факультет декани барча хоналарга кириб, талабаларнинг яшаш шароити билан яқиндан танишди. Мавжуд муаммо ва камчиликлар ўрганиб чиқилди. Шундан сўнг, “Истеъдодли ёшлар — жамиятимиз таянчи” шиори остида талаба-ёшлар билан тўғридан-тўғри бевосита очиқ мулоқот ўтказилди.\nУчрашувда талабалар кенгаши фаолияти, бугунги кундаги талабаларнинг муаммолари атрофлича таҳлил қилинди. Факультетда замонавий ўқитиш самарадорлигини янада ошириш, кўзи ожиз, ногиронлиги бўлган талабаларга ва қўшимча оширилган табақалаштирилган контракт асосида кечикиб ўқишга келган талабаларнинг топшириқ ва вазифаларни вақтида ўзлаштириб олишлари учун шарт-шароитлар яратиш масалалари муҳокама қилинди. Бугун ёшлар мавзусида гап кетганда, одатда ушбу қатламнинг замонавий гаджетларга, комьпютер ўйинларига берилиб кетаётгани тез-тез танқид қилиниши бор гап. Бироқ, ёшларнинг ушбу қизиқишларини ҳам фойдали соҳаларга йўналтириш мумкинлиги ҳақида сўз юритилди. Мазкур учрашувда талабалар томонидан билдирилган таклиф ва мулоҳазалар таҳлил қилинди.\nЭркин мулоқот тарзида ўтган тадбирда иштирок этган талабалар ўзларини қизиқтирган барча саволларга батафсил жавоб олдилар. Шунингдек, факультет декани талабалар томонидан айтилган таклифлар бўйича Факультет Кенгашида атрофлича муҳокама қилиб, муаммо ва таклифлар босқичма-босқич ижобий ҳал қилишини таъкидлади.


Австралиялик йигит “Макдоналдс”да қора бевани тутиб олди\n18:43 / 13.12.2016\nReddit фойдаланувчиларидан бири Австралиядаги “Макдоналдс”лардан бирида ушланган ўргимчак суратини тақдим этди.\n“Макдоналдс”га хуш келибсиз. Эндиликда биз Австралия таъми билан уйғунлаштирилган ичимликларни тақдим этамиз”, - дейилади сурат остидаги ёзувда. Тасвир бир неча соат давомида деярли 100 минг маротаба кўрилиб, 300 та изоҳга сабаб бўлган. Фойдаланувчиларнинг таъкидлашича, йигит заҳри инсоннинг ўлимига олиб келувчи қора бевани ушлаб олган.\nКўпчилик юзерлар сурат муаллифига маслаҳат беришга шошилишган. Улардан бири ўргимчакни ўзига олиб, унинг тўрлари ёрдамида пул ишлашни ёки ресторан тармоқларини “ўлим мазасини берган совуқ кофе” учун судга беришни таклиф қилган.\nМакдоналдс қора бева ўргимчак\nАвстралияда ўргимчакнинг 5 янги тури аниқланди\nАмерикалик бургер харид қилгани "Макдоналдс"га мотопарапланда ташриф буюрди\n"Макдоналдс" қайласи 15 минг долларга сотилди\n«Макдоналдс»да 94 ёшли ходим борлиги маълум бўлди\nБерлусконини «Макдоналдс»да учратишди


Мўътабар Тожибоева: Иштони йўқ тиззаси йиртиқнинг устидан кулмоқда\n04 декабр 2020, Тошкент вақти: 19:16\nhttp://gdb.rferl.org/D67C41A6-0A98-4B95-BB55-8FA70B02CE48_w203.jpg --> http://gdb.rferl.org/D67C41A6-0A98-4B95-BB55-8FA70B02CE48_mw800_mh600.jpg Ўзбекистон адлия вазирлиги инсон ҳуқуқларини яxши ҳимоя қилмади, дея ҳукумат танқидига учради. 18 сентябр куни Ўзбекистон адлия вазирлигида бўлиб ўтган мажлисда аввалгилардан фарқли ўлароқ танқидий фикрлар янгради. Расмий xабарларга кўра, мажлис давомида Ўзбекистон адлия вазирлиги раҳбар ҳодимлари ва мулозимлари инсон ҳуқуқларини мунтазам бузганлар ва маҳкумларга жазо белгилаш меъëрларига риоя қилмаганлар. Айни маълумот Ўзбекистондаги расмий нашрлар билан бирга Адлия вазирлигининг интернет нашрида ҳам эълон қилинди.\nАдлия вазирлигининг ўз-ўзига танқид кўзи билан қарагани нимадан далолат? Вазирлик “Танқид, келажак меваси” деган ҳикматга риоя қиляптими ë бу ерда бошқа гап борми?\nАдлия вазирлиги таркибига кирувчи идора мулозимлари маҳкумларга қонунда кўзда тутилган жазо чоралари белгилашда хато ва камчиликларга йўл қўйишган ва қонун меъëрларидан мунтазам четга чиқишган.\nШунингдек, адлия вазирлиги инсон ҳуқуқлари бошқармаси ва унинг ҳудудий тузилмалари мулозимлари фаолиятида мунтазам нуқсонлар аниқланди.\nБу хулосани 18 сентябр куни Адлия вазирлигида бўлиб ўтган коллегия йиғилишида президент ҳузуридаги мавжуд қонунчиликни мониторинг қилиш институти вакили шу йилнинг июн июл ойларидаги текширув асосида билдирди.\nАдлия вазирлигига қўнғироқ қилиб тафсилотларни сўрадик.\n“Бўлим бошлиқлари қатнашди. Коллегия йиғилишига мен қатнашганим йўқ. Мен ҳозир сизни инсон ҳуқуқларини ҳимоя қилиш бошқармасига улайман”.\nАна ундан кейин адлия вазирлиги инсон ҳуқуқлари бошқармаси билан уландик.\n“Бизда матбуот котиби бор. Сизга ҳозир уни телефон номерини бераман”.\nНиҳоят адлия вазирлиги матбуот бўлими билан боғландик. Ўзини “катта маслаҳатчи” дея таништирган мулозим Озодлик мухбири билан суҳбатлашишга рози бўлди ва матбуот учун ҳозирланган маълумотномани ўқиб бериш билан чекланди.\n“Йиғилишдан мақсад мамлакатимизда инсон ҳуқуқларини ҳимоя қилиш соҳасида амалга оширилган ишлар, сиëсий, ижтимоий ва иқтисодий соҳаларда юз бераëтган ўзгаришлар тўғрисида жаҳон ҳамжамиятини хабардор қилиш”.\nСуҳбатдошимиз ўз вазирлигида юз берган камчиликлар бартараф қилинишидан гапирди.\n“Инсон ҳуқуқларини ҳимоя қилиш бўйича давлат органимиз фаолияти устидан жамоат назоратини юритишга ҳам алоҳида эътибор қаратилган”.\nАйни вақтда, яқинда қамоқдан чиққан инсон ҳуқуқлари фаоли Мўътабар Тожибоева, адлия вазирлиги инсон ҳуқуқлари бошқармаси ва унинг ҳудудий тузилмаларидаги камчиликлар бир кунда тугамаслигини таъкидлайди.\n“Ўзбекистонда адлия вазирлиги қошида айнан инсон ҳуқуқлари билан шуғулланиш бўлимлари бор. Мана шу бўлимларни фаоллари, адлия вазирлигини берган хулосаси шундан иборат бўлган бўлиши мумкин, етарли даражада фаолият юрита олмаëтган бўлиши керак. Мен бу билан айнан водийдаги адлия вазирлиги қошидаги инсон ҳуқуқлари бошқармалари ташкилотларида ўзимни фаолиятим даврида жуда кўп тўқнаш келганман”.\nЎзбекистон адлия вазири катта маслаҳтчисига кўра, 18 сентябрдаги йиғилишда Ўзбекистон инсон ҳуқуқлари миллий маркази вакиллари ҳам қатнашган. Бундан буëн адлия вазирлигининг миллий марказ билан яқин алоқада бўлиши лозимлиги уқтирилган. Бу ҳолатга инсон ҳуқуқлари фаоли Тожибоева муносабати мана бундай бўлди.\n“Мисол билан айтишим мумкин: мудраб ëтган айиқполвонни уйқусираб ўтирган айиқполвонга ҳамкорлик таклифи билан чиқиши. Агар Акмал Саидовни ташкилоти уларга қилинаëтган мурожаатларга жиддий эътибор бериб, муаммоларни ечган бўлганда эди Ўзбекистон бугунги кунга етиб келмаган бўларди”, дейди Мўътабар Тожибоева.\nМўтабар Тожибоевага кўра, адлия вазирлиги мустақил инсон ҳуқуқларини ҳимоя қилиш гуруҳлари билан мулоқот қилиши лозим.\nВазирликдаги йиғилишда Ўзбекистон омбудсмен институти вакиллари ҳам қатнашишган ва адлия вазирлигини инсон ҳуқуқлари борасидаги фаолиятини анча танқид қилишган.\nМўътабар Тожибоева бу ҳолатни иштони йўқнинг, тиззаси йиртиқ устидан кулганига ўхшатди.\n“Сайëра Рашидовани адлия вазирлиги қошидаги инсон ҳуқуқлари қўмиталарига ëки бўлмаса инсон ҳуқуқлари билан шуғулланувчи қайсидир бир ташкилотга ўзини муносабатини билдиришга ҳаққи йўқ деб ҳисоблайман. Олий мажлиснинг инсон ҳуқуқлари вакили, Омбудсменнинг 2000, 2004 йиллар якуни бўйича 5 йиллик фаолияти хулосасида ëзилишича, 5 йил ичида 25000 дан зиëд ариза тушган. Шундан 1500 таси ижобий ҳал қилинган холос”, деди Мўтабар Тожибоева.\nАйни пайтда мажлисда адлия вазирлиги маҳаллий ва марказий ОАВлари билан инсон ҳуқуқлари борасида мулоқот қилиши зарурлиги ҳам айтилган.\nАдлия вазирлиги мулозимининг Озодлик мухбири билан суҳбатга рози бўлганини бу йиғилишдаги тавсия самараси десак ҳам бўлади.


“Ҳидоят” журналининг 3-сонида тузатиш - Hidoyat.uz\n“Ҳидоят” журналининг 3-сонида тузатиш\nАсосий саҳифа Мақолалар “Ҳидоят” журналининг 3-сонида тузатиш\nЧоп этилди Aprel 22, 2019 “Ҳидоят” журналининг 3-сонида тузатишda fikr bildirishni o'chirish\nИш бор жойда хато бор. Газета-журнал таҳририятларида гоҳида қилинган таҳрирларни киритиш, саҳифалаш жараёнида техник сабабларга кўра, бу каби ҳолатлар, рўй бериб туради. Илло, хатокор бандалармиз.\n“Ҳидоят” журналининг 2019 йил 3-сонида “Намоз ўқишнинг тартиби ва одоблари” мақоласида икки ўринда хатолик бўлган. Таассуфки, ўша хатолар журнал ўқувчилар қўлига етиб борганидан сўнг пайқалди. Шунинг учун ушбу нашрнинг 4-сонида ушбу шаклда тузатиш берилди:\n«Тузатиш: Журналнинг 2019 йил 3-сони, 21-саҳифасида 1-устун, юқоридан 8-қатордаги “Субҳана роббиял азийм” ибораси “Субҳана роббиял аъло” деб; 2-устун, юқоридан 3-хатбошидаги 1-жумла “Намозхон иккинчи ракатнинг саждасини қилиб бўлгач, чап оёғини ётқизиб устига ўтиради, ўнг оёғини тикка қилиб, бармоқларини қиблага қаратиб ўтиради”, деб ўқилсин».\nБу хатоликни пайқаб, таҳририятга билдирган журналхонларга самимий миннатдорлик билдирамиз. Келгусида ана шундай хатолар таҳририятдан бир сабаб билан ўтиб қолса, уларни топганда ижтимоий тармоқларга эмас, “Ҳидоят” журнали таҳририятига билдирилса беҳад мамнун бўламиз. Зеро, мўмин мўминнинг кўзгусидир (мурожаат учун телефонлар: 71-227-34-30).\nБидъат ва хурофотдан сақланайлик


Еркин Қарақалпақстан Вести Каракалпакстана 08:01:42, 14.06.2021\nБАЛАЛАР БӘҲӘРГИ ДЕМ АЛЫСЫН «АҚ КЕМЕ»ДЕ ӨТКЕРЕДИ\nҚарақалпақстан кәсиплик аўқамлары шөлкемлери бирлеспеси Кеңеси тәрепинен «Бәҳәр келди, Наўрыз келди!» сүрени астында 7-14 жас аралығындағы оқыўшы жаслардың үшинши шеректеги дем алысына байланыслы оларды «Ақ кеме» балалар дем алыў ҳәм саўалландырыў орайына 8 күнлик дем алысқа жибериў шөлкемлестирилди.\n«Ақ кеме» дем алыў орайы өткен жылы жазда ашылып, жас әўлад тәрбиясына бағдарланып алып барылып атырған үлкен жумысларға мүнәсип үлес қосыў, балалардың дем алыўы көлемин кеңейтиў, сондай-ақ, ул-қызларымыздың дем алысларының мазмунлы ҳәм кеўилли өтиўин шөлкемлестириў мақсетинде көплеген жумыслар исленбекте.\nБалалардың бәҳәр айларында орайда дем алыўын шөлкемлестириў республикамызда биринши мәрте әмелге асырылмақта.\nНөкис қаласы ҳәм районлардан кәсиплик аўқамлары тәрепинен ҳүжжетлери таярланған 100 бала жөнеп кетти.\n— Алдын январь айындағы қысқы дем алыста да 103 баланың усындай етип дем алыўын шөлкемлестирген едик. Бул мапазда балаларымыз 8 күн даўамында кеўилли дем алады, деген пикирдемиз-дейди Қарақалпақстан кәсиплик аўқамлары шөлкемлери бирлеспеси Кеңесиниң бөлим баслығы Г.Тлепов. — Соның менен бирге, орайда ҳәр қыйлы илажлар өткериў арқалы балалардың интеллектуаллық дәрежелерин раўажландырыў, өзлери қызыққан бағдарлар бойынша билимлерин беккемлеў бойынша да жумыслар алып барылады.\nБалалардың санитариялық-эпидемиологиялық тынышлығы ҳәм қәўипсизлигин тәмийинлеў бойынша да барлық қәўипсизлик илажлары көрилген. Орайда барлық қолайлықларға ийе болған мәнаўият-мәрипат бөлмеси, бай китап фондына ийе заманагөй мәлимлеме-ресурс орайы, керекли әсбап-үскенелер ҳәм ең соңғы үлгидеги ағартыўшылық көргизбелерине ийе дөгерек ханалары бар.\nСондай-ақ, балалар бул жердеги спорт әнжамлары менен толық тәмийинленген футбол, баскетбол, волейбол майданшаларында ойнап мазмунлы дем алады, деген пикирдемиз.\n— Мен «Қарақалпақ гөш-сүт саўда» мәкемесинде жумыс ислеймен,-дейди балаларын шығарып салып атырған ата-аналардың бири Д.Бердамбетов. — Қызым Бийбиайша Қабылбекова Нөкис қаласындағы 19-санлы улыўма билим бериў мектебинде 3-класста оқыйды.\nКәрханамыздағы кәсиплик аўқамы шөлкеминен «Ақ кеме» дем алыў орайына балалардың бәҳәрги дем алысы шөлкемлестирилип атырғанын еситип едим. Қызым орайдың қандай екенин көрсин, қатарлары менен танысып кеўилли дем алсын, деген мақсетте мен де оны усы дем алыў орайына жиберип атырман. Бул ушын шөлкемлестириўшилерге ата-аналар атынан миннетдаршылық билдиремиз.\nСәне: 24.03.2021 05:57:05


Жаннатга йўлловчи оят - Hidoyat.uz\nЖаннатга йўлловчи оят\nАсосий саҳифа Мақолалар Жаннатга йўлловчи оят\nЧоп этилди Mart 29, 2019 Жаннатга йўлловчи оятda fikr bildirishni o'chirish\nҒолиб Қаттон (раҳимаҳуллоҳ) ҳикоя қилади: «Тижорат билан Куфа шаҳрига борган эдим. Тасодифан Аъмаш номли улуғ олимга ҳамхона бўлиб жойлашдим. Ишларимни битириб, кетишга чоғланган пайтларим эди. Бир кеча Аъмаш таҳажжудга турди, намозда Оли Имрон сурасини қироат қилди.\n“Шаҳидаллоҳу…” оятини эса қайта-қайта ўқиди: «Аллоҳ адолатда (барқарор) туриб, шундай гувоҳлик берди: “Аллоҳдан ўзга илоҳ йўқдир”, фаришталар ва илм эгалари ҳам. (Албатта), Ундан ўзга илоҳ йўқ. У Азиз (қудратли) ва Ҳаким (ҳикматли)дир» (Оли Имрон сураси, 18-оят).\nМен: “Бунинг бирор ҳикмати бўлса керак”, деб ўйладим. Эрталаб унинг ҳузурига кириб сўрадим: “Эй Абу Муҳаммад, ўтган тунда шу оятни кўп такрорлаганингизни эшитдим, унинг бирор хосияти борми?”\nАъмаш: “Бу ҳақда эшитмаганмисиз?” деб таажжубланди. Унга: “Сизнинг ёнингизда бир ойдан бери тураман,менга айтмадингизку!” дедим. Аъмаш: “Аллоҳга қасамки, бир йилгача у нарса ҳақида сизга ҳеч нарса айтмайман”, деди. Мен шу нарсани билиш учун Аъмашнинг эшигида бир йил хизмат қилдим. Вақти етганда ҳузурига кириб: “Эй Абу Муҳаммад, бугун бир йил бўлди”, дедим. Аъмаш бундай деди: “Энди мен Абу Воилдан, у Абдуллоҳ ибн Масъуд (розияллоҳу анҳу) дан эшитган ҳадисни сизга айтаман. Пайғамбаримиз (соллаллоҳу алайҳи ва саллам): «Қиёмат куни Аллоҳ таоло “Шаҳидаллоҳу… оятини ўқиган кишини олиб келишни буюради ва: “Бандам Мен билан аҳдлашган. Аҳдни бажаришга Мен лойиқроқман. Бандамни жаннатга олиб киринглар!” деб амр қилади», деб айтганлар» (“Мухтасари Ибн Касир”).\nҲар ким ўйқуга ётишдан аввал ушбу оятни ўқиса, Аллоҳ у инсон учун истиғфор айтадиган етмиш минг фариштани яратади. Оятни ўқигандан сўнг: “Аллоҳ шаҳодат берган барча нарсага мен ҳам шаҳодат келтираман”, деб дуо қилса, Аллоҳ таоло охиратда ўша мўминни жаннатга киритади.\n“Аллоҳнинг гўзал исмлари ва Исми Аъзам” китобидан олинди.


Ўзбекистондаги энг йирик корхона раҳбари коррупцияда айбланмоқда\nНавоий комбинати Ўзбекистондаги энг йирик олтин қазиш корхонасидир.\nНавоий кон-металлургия комбинати (НКМК) давлат корхонаси Бош директори\nҚувондиқ Санақуловга қарши жиноий иш очилди¸ деб хабар қилди РИА Новости ахборот агентлиги Ўзбекистондаги ўз манбаларига таяниб.\nБу хабар ортидан Озодлик комбинатга¸ аниқроғи Бош директор қабулхонасига сим қоқди.\nСанақулов котибаси бу хабарни на тасдиқлай ва на инкор қила олишини билдирди.\n- Менда ҳозирча ҳеч қандай маълумот йўқ. Мен бу хабарни на тасдиқлай ва на инкор эта оламан. Ҳозирча Санақулов расман комбинатнинг раҳбари. Бу ҳафта у ишда эмас¸Ўзбекистон ташқарисида хизмат сафарида. Келаси ҳафта ишга қайтиши керак. Унинг қайтиш-қайтмаслиги ҳақида расман буйруқ олмагунимча¸ ҳеч нарса айта олмайман¸ деди Навоий кон-металлургия комбинати давлат корхонаси Бош директори Қувондиқ Санақулов котибаси.\n27 январ куни НКМК расмий сайтида Қувондиқ Санақулов ҳамон корхона Бош директори сифатида тақдим этилганича қолди.\nАйни пайтда¸ Озодлик мухбири комбинатнинг расмий сайтида қўйилган бошқа рақамларига ҳам сим қоқиб¸ гўшакни кўтарган расмийдан сал фарқли ахборот олди.\n- Биз бундан бехабармиз¸ душанба куни унинг ишга қайтишини кутаяпмиз. Ҳозир директор ишда эмас. У Тошкентга командировкага кетган¸ деди комбинатнинг ўзини таништирмаган бошқа ходими.\nРоссия матбуотининг ëзишича¸ 2008 йилда Ўзбекистондаги энг йирик муассаса ҳисобланган Навоий кон-металлургия комбинати давлат корхонаси Бош директори лавозимига тайинланган Санақулов коррупцияда айбланмоқда.\nНавоийдаги комбинат асосини олтин ва уран қазиш ташкил этса-да¸ унинг фаолияти кенг қамровли ва ош тузи ишлаб чиқаришдан тортиб қурилиш материаллари саноатини ҳам ўз ичига олади ва дунë бўйича энг йирик олтин қазувчи корхоналар ўнлигига киради.\nҚувондиқ Санақуловнинг комбинат расмий сайтидан олинган сурати.\n2008 йилда Навоий НКМКга Бош директор қилиб тайинланган 55 яшар Қувондиқ Санақулов собиқ Бош вазир ўринбосари ва президент томонидан тайинланадиган 16 нафар сенаторнинг бири; техника фанлари доктори¸ Ўзбекистондаги қозоқ диаспорасининг таниқли намояндаси¸ "Дўстлик" ордени соҳиби¸ асли самарқандлик.\nОлтин қазиб олувчи бу комбинатнинг олдинги Бош директори¸ собиқ сенатор Николай Иванович Кучерскийнинг 2008 йилда Москвага қочиб кетгани ҳақида миш-мишлар тарқалган эди. Аммо 2008 йил декабрида Озодлик мухбири билан Тошкентдан туриб гаплашган Кучерский¸ бу овозаларни рад қилиб¸ ўзининг қанд касали билан оғриши ва Москвага бир неча кунлик муолажага ҳам президент Каримов рухсати билан бориб келаëтганини билдирган эди.\nҲозирда Кучерскийнинг қаерда қолаëтгани номаълум. Навоий кон-металлургия комбинати фаолияти билан бевосита таниш мутахассиснинг Озодлик билан суҳбатда ўз исми сир тутилиши шарти билан айтишича¸ Кучерский кетиб¸ ўрнига Санақулов тайинланганидан сўнг¸ Ўзбекистоннинг энг бой ва қудратли корхонаси таназзулга юз тутган.\nНиколай Кучерский олтин қуймаси билан.\n- Кучерский директор бўлган пайтда Кончилик институтида мен ҳам ўқиганман. У кетгандан кейин комбинатнинг 50 фоиз рус ишчилари ариза ташлади бўшаймиз¸ деб. Катта-катта малакали мутахассислар Россияга кетиб қолди. Кучерский кетгандан кейин Навоийда ҳам ҳамма нарса орқага кетди. Умуман свет ўчмасди Навоийда. Ҳозир свет ўчаяпти. Навоий шаҳри бўйича газлар ўчиб, аста-аста орқага кетаяпти. Горний комбинат ҳамма нарсага ҳомийлик қилар эди. Институтда ўқиëтган ҳамма боланинг контрактини тўлар эди. Австралия, Америкада ўқиган болаларга ҳам ҳаммасига горний комбинат ҳомийлик қиларди. Меникини ҳам горний комбинат тўлаган Кучерский пайтида.\nКомбинат қошидаги заводларнинг фақат биттасидагина ўзида 10 минг одам ишлайди. Зарафшон, Учқудуқ, Нуробод, Зафаробод, Бухорогача горний комбинатнинг цехлари, заводлари бор. Зафаробод деган жой бор. Бу Бухоронинг Ғиждувон туманига қарайди. Ўша ерда уран бор, цех бор. Ўша ерда лабораторияда ишлаган лаборанти тўрт миллион ойлик олади. Катта ойлик берилади у ерда. Энг оддий ишчиси 728 минг оларди. Лабораторияда ишлайдиганлар 12 миллионгача ойлик олади. Аммо ҳозирга келиб¸ бу комбинатнинг таназзулга юз тутгани кўриниб қолди¸ дейди НКМК фаолиятидан бевосита хабардор Озодликнинг Навоийдаги манбаси.\nКомбинатда¸ тахминларга кўра¸ йилига 20 тонна олтин ишлаб чиқарилади. Аммо Ўзбекистон ҳукумати бу комбинат ва унинг фаолиятига оид маълумотларни¸ давлат сири сифатида жамоатчиликдан бекитиб келади.


Ватангадолик – КУН УЗ\nГлавная / Маданият / Ватангадолик\nAnvar 27.01.2018\tМаданият Comments Off on Ватангадолик 26 Показы\nШерко Ҳамди Сурия шимолидаги Курдистоннинг Кобани шаҳридан. Бу ерларни баъзи сурияликлар “Сурия-Курдистони” дейишади. Лекин ушбу заминда курдлар минг йиллардан буён яшаб келади, ватан деворларини ҳам бу ерда курдлар кўтаришган. Шерко Ҳамди курдлар ва курд тилининг таҳқирланишига тирик гувоҳ. Инқилоб бошлангунига қадар улар ҳаттоки баъзида болаларига ҳам курдча исм қўя олишмасди. Сурияда курд тилида китоблар чоп қилиш ва мактаблар очиш ҳам таъқиқланган эди.\nТунис ва Мисрда рўй берган, дунёга ҳукмронлик қилишга даъвогарлик қилаётган баъзи риёкор мамлакатларнинг қўли билан амалга оширилган “Араб баҳори” номли инқилоблар тўлқини 2011 йилнинг эрта баҳорида Сурияга ҳам етиб келди. Бу баҳор бошқа баҳорлардан фарқли ўлароқ, мамлакатга тириклик эмас, ўлим нафасини келтирди. Мана, 4 йил, 5 ой, 3 ҳафта ва 2 кундан буён давом этиб келаётган фуқаролар уруши натижасида уч юз мингдан зиёд, жумладан Шерко Ҳамдининг кекса ота-онаси, икки оғаси ва уларнинг оила аъзолари ҳалок бўлишди.\nСўнгги йиллардаги қонли тўқнашувлар сурияликларни ҳам, икки ярим миллиондан зиёд курдларни ҳам ватанларини тарк этишга мажбур қилмоқда. Аммо 2013 йилда Сурия ҳудудида пайдо бўлган Ироқ ва Шом давлати жангарилари фуқаролардаги тинчликка бўлган умидни тамоман пучга чиқарди. Аксари суриялик бўлмаган етти минг нафар террористлар миллионлаб инсонларнинг рисоладагидек ҳаётини дўзахга айлантирди. Уларнинг сафига ер юзининг турли бурчакларидан инсон ҳаётининг кушандалари бегуноҳ одамлар, аёллар ва болаларни, бегуноҳларни қириш учун қонсираган онгсизлар оқиб келишмоқда. 2014 йилда Сурия ҳудудининг тўртдан уч қисми, шу жумладан Кобани жойлашган Сурия шимоли ҳам мана шу жангарилар қўлига ўтди. “Инсон қанчалар тубанлашиб, ваҳшийлашиб кетди,” деган ўй Шерко Ҳамдининг хаёлидан тез-тез ўтади.\nМамлакатдаги саккиз миллионга қин инсон уй-жойидан маҳрум бўлди. Тўрт миллион кишилик улкан қочоқлар тўдаси вужудга келди. Улар орасида Шерко ва унинг оиласи ҳам бор. Бу мусофир ватангадолар Греция, Туркия, Ливан, Македония каби мамлакатларга қочишмоқда. Шерко Туркиянинг Сурия чегарасига яқин Суруч ҳудудига ўтиб, бир муддат шу ердаги қочоқлар лагерида яшади. Бу ерда Шерко Ҳамдининг олий маълумотли инженер эканлиги иш бермади. У отамерос касб – косиблик билан шуғулланиб, тақдири ўзига ўхшаган инсонларга беминнат ёрдам қилди. Кимдир бир бурда нон, кимдир бирор иссиқ кийим ташлаб кетади. Кимдир эса бу ерда жуда танқис бўлган раҳматни айтиб, сўнгги илинжига ҳамроҳ табассумини қизғонмайди. Аёли Рожин эса болаларга кўз-қулоқ. Агаҳ ва Реҳан унинг ҳаётининг мазмуни. Акс ҳолда, қонли қирғинлар ҳам уни ватандан кетишга мажбурлай олмас эди.\nТуркиянинг хайрихоҳлиги ва меҳр-шафқати намунаси бўлган лагер аслида қочоқларни мамлакат бўйлаб тарқалиб кетишларининг олдини оладиган муҳим сиёсий маскан. Бироқ Ҳамди бировнинг қўлига қараб яшай олмасди. Бу ердаги машаққатли кунлар унинг фаровон ҳаёт тўғрисидаги хаёлларини пучга чиқарди. Шунинг учун у лагердан кетиб, оиласи билан Туркиянинг Эгей денгизи қирғоқларидаги Бодрум шаҳрига кўчди. Туркларнинг аксари бағрикенг. Ҳатто бир куни янги оила қурган келин-куёвлар тўй дастурхонига тўрт минг нафар қочоқни таклиф қилиб, уларга ўзлари хизмат қилишди. Аммо келгиндилар ҳаммага ҳам ёқавермайди. Бу ерлик турклар қочоқларни аяб ўтиришмас, муҳожир диндошлари ва курд қардошларини таҳқирлаб, калтаклашар эди. Улар бу ерда узоқ қола олмасликларини тушуниб етишгач, Эгей денгизи орқали Грецияга ўтишди. Аммо грекларнинг муаммоси ҳам ўзига етарли экан. Мамлакатдаги иқтисодий таназзул, ишсизлик даврида муҳожирларнинг тўхтовсиз оқими ортиқча эди. Европада Германияни бағрикенг ва фаровон деб билган қочоқлар қаторида Шерко ҳам шу мамлакатга келди. Йўл азоби, очлик, машаққатлар, полиция ва ҳарбийларнинг калтаклари ҳам унинг кўзига кўринмади.\n“Инсон бу дунёга бахтиёр яшаш учун келади,” деган машҳур фикрни айтиб, ўзига тасалли бериб, у ватандан жуда йироқлашиб кетди. Гоҳида Кобани кенгликларини қўмсаб, йиғлар эди. Ватан соғинчи миллионлаб у каби қочоқларнинг қалбидаги ягона ҳис. На муҳаббат, на бошқа туйғу бу ҳислардан устун кела олмас эди.\nМакедония, Сербия, Греция, Венгрия қочоқлар учун Европанинг “дарвоза” шаҳарлари. Кунига бу мамлакатлар чегараларини 5 минглаб муҳожирлар кесиб ўтишмоқда. Йил охирига қадар Германиянинг 800 минг қочоқни қабул қилиши кутилмоқда.\nБерлин шаҳри атрофидаги Фридричстат туманидаги омборхоналардан биридан паноҳ топган Ҳамдилар оиласи учун бу ер қишда жуда хавфли эди. Нам ва зах ҳозирданоқ машаққатлар нимжонлашиб қолган болаларнинг саломатлигига таъсир қилган эди. Ўзи эса шу туманнинг кўчаларидан бирида анжомларини ёйиб қўйиб, пойафзал таъмирлатмоқчи бўлганларни кутади. Алмисоқдан қолган оёқ кийимларини кўтариб, зерикканларидан бўлса керак, кўчага чиққан кексаларни айтмаганда, унинг мижозлари деярли йўқ.\nРим папасининг яқиндагина “Барча черковлар қочоқларнинг бошпанасига айланиши керак!” деган чақириғи кўча-кўйда яшаб, кун кечираётган муҳожирлар жонига ора кирди. Бу янгиликка нисбатан европаликлар муносабат билдирар эканлар, муҳожир ва қочоқларнинг тақдирига уларни ўзлари айбдор эканликларини, улар ўз юртларининг тақдирига ўзлари жавобгарликларини таъкидлашади.\nКечки чой учун қаҳвахонага қайнатилган сув олишга кирган Шерко оммабоп “Tages-schau” информацион телеканали олиб кўрсатаётган Германия канцлерининг нутқига тушуниб-тушунмай термулиб қолди.\n“Сўнгги 2 йилда Германияга 24 мингдан зиёд қочоқлар кириб келди. Биз уларни рад қилмаймиз. Биз ҳозир шундай бир тажрибани бошдан ўтказяпмизки, бу ижтимоий ҳодиса яқин йилларда бизнинг мамлакатимиз қиёфасини тамоман ўзгартириб юборади. Биз қочоқларга мўлжалланган жойлардан бошпана хоҳлаб, мурожаат қилганларга, Европа Иттифоқи қонунларига итоат қилганларга жой берамиз, буларни рад қилганлар эса уйларига қайтишга мажбурлар!” деди Ангела Меркель. Янгилик давоми Шерконинг миллатдоши, Бодрум соҳилларига жонсиз сузиб борган Айлан Курди ҳақидаги лавҳага уланиб кетди. “Ўртаер ва Эгей денгизлари қанчалаб Айланларни ютди,” ўйлади Шерко.\nИнглиз тилидаги субтитрлар орқали бошпана олиш мумкинлигини тушунган Шерко Ҳамди кейинги кун туман бошқарувининг қочоқлар билан шуғулланаётган бўлимига борди. У ерда уй-жойсиз минглаб одамлар бор экан. Бошпана олиш мушкул. Шерко гап-сўзлар орасида насронийликни қабул қилганлар осонлик билан бошпана олиши мумкинлиги ҳақида эшитиб, аввалига ҳайрон қолди, шошиб қолганидан ҳатто бунга рози бўлишгаям тайёрлигини ўйлади. Кейин эса эътиқоди олдида уялди. Кўз ўнгида қадди чўкиб бораётган Рожиннинг аҳволи, ватан нималигини англамай ватангадоликка маҳкум норасида Агаҳ ва Реҳан чекаётган машаққатларни ўйлаб сиқилди.\n“Нега энди эътиқодни сотиш эвазига инсонийлик кўрсатишяпти? Улар биздан қўрқишадими ёки муқаддас динимиздан? Кобанида курдларнинг насронийлари ҳам яшар эдилар. Мусулмонлар уларни ҳеч қачон эътиқодларини алмаштиришга мажбур қилишмаган. Фақат бугунга келиб кимларнингдир иғвоси боис улар орасида ҳам низо келиб чиқди. Бизни ҳеч қачон одамларга эътиқодига қараб муносабатда бўлишга ўргатишмаган,” ўйлар эди у.\nКейинги кун саҳар уйғонди. Бомдодни ўқигач, Худодан оиласига омонлик сўради. Халқаро ташкилот тарқатган нондан бир-икки тишлам еб, устидан сув ичди ва шу тумандаги энг катта Тринити черковига йўл олди. Гарчи, насронийликни қабул қилганларга бошпана бериш ҳақида ҳеч қаерда расман айтилмаган бўлса ҳам, кўп ўтмасдан бу ерга динини ўзгартириш ниятидаги муҳожирлар оқими пайдо бўлди.\nРуҳоний Шерко Ҳамдининг қаршисида ўзи муқаддас деб атаган шағамни айлантираётганида унинг юзини дув-дув кўз ёшлари ювар, ич-ичидан бобоси Афран Ҳамди ўргатган муқаддас калимани такрорлар эди. Кўз олдидан ота-онаси, яқинлари, харобага айланган она шаҳри ўтди. Улардан уялди ва уни шунга мажбур қилган ватанфурушларни лаънатлади.\nҚочоқларга мўлжалланган бир хонали бошпанага кўчишгач, оиланинг дарди аригандек бўлди. Ўша куни Шерко ёқали, юпқа жемперини ечди. Рожин шундагина унинг бўйнидаги мис рангли хочни кўрди. Шерко эшикни ёпиб, ичкаридан қулфлади ва бўйнидаги хочни ечди. Тор, атрофи пластик билан омонатгина ўралган ювиниш хонасида таҳорат қилди. Жомадондан жойнамозни олиб, ерга тўшади ва жуда интиқ бир соғинч исканжасидаги қироат билан ибодатга киришди.\nПред. АҚШ президенти самолётига ўрнатиладиган янги совуткичлар нархи маълум қилинди\nСледующая ДИНИЙ ЭКСТРЕМИЗМ, ТЕРРОРИЗМ, МИССИОНЕРЛИК ВА БУЗҒУНЧИ ОҚИМЛАРНИНГ СОХТА ВА АСОССИЗ ҒОЯЛАРИГА ҚАРШИ КУРАШДА ИМОМ-ХАТИБЛАРНИНГ ВАЗИФАЛАРИ


08 март 2021, Тошкент вақти: 02:23\nУргут туманидаги қарийб ярим миллион аҳоли 23 апрелнинг тунидан бошлаб электр энергияси таъминотидан узилиб қолди.\nZarnews. uz нашрининг хабар беришича, 23 апрель куни кечки соат 21:00-22:00 ларда бўлиб ўтган кучли шамол ва ёмғир оқибатида электр энергияси ўчиб қолган.\nУргут туман ЭТК бош инженерининг нашрга маълум қилишича, кучли шамол ва ёмғир аксарият подстанцияларга, айрим жойларда электр узатув симларига, симёғочларга зарар етказган.\nМуаммони баратараф этиш учун муаммо юз берган жойларга электр тармоқлари корхонаси ходимлари жалб қилинган.\n“Аммо эрталабдан ёғиб турган ёмғир уларнинг ишини бироз қийинлаштираяпти”, дейилади хабарда.


Forbes журнали 8 мартга сайёрамизнинг энг бадавлат аёллари рўйхатини чоп этди\nForbes журнали 8 март – Халқаро хотин-қизлар куни муносабати билан инсониятнинг гўзал жуфтининг энг бой вакиллари рўйхатини чоп этди. 2016 йилги миллиардерлар рейтингидан 190 нафар аёл ўрин олди.\nБадавлат аёллар Forbes глобал рейтингининг 10 фоизидан сал кўпроғини ташкил қилади, ҳаммаси бўлиб бу рейтингда 1810 нафар сайёрамизнинг энг бадавлат одамлари номлари келтирилган. Сайёрамизнинг энг бой 100 кишиси рўйхатидан 8 аёл ўрин олган. Уларнинг умумий бойлиги 174,5 млрд долларни ташкил қилади. Қуйида энг бадавлат 5 аёл ҳақида маълумот берамиз.\n93 ёшли франциялик Лилиан Бетанкур сайёрамизнинг энг бадавлат аёли ҳисобланади (глобал рейтингда 11-ўрин), унинг оиласи атир-упа ишлаб чиқарувчи гигант – L'Oreal компаниясининг 30 фоиздан кўпроқ акциясига эгалик қилади. Бу компанияга унинг отаси 1907 йилда асос солган. Лилиан Бетанкур отасининг 1957 йилдаги ўлимидан кейин ҳуқуқий жиҳатдан бу империянинг ягона вориси ҳисобланади. Лилиан Альцгеймер касаллигидан азият чекади, суд аёлга унинг катта набираси 25 ёшли Жан-Виктор Мейерни васий қилиб тайинлаган. Жан-Виктор компания бошқарувини ўз қўлига олган. Бетанкур 36,1 млрд долларлик бойликка эга.\nГлобал рейтингнинг 16-ўринини 66 ёшли Элис Уолтон эгалламоқда. Унинг бойлиги 32,3 млрд долларни ташкил қилади. Элис Wal-Mart компаниясининг асосчиси Сэм Уолтоннинг қизи ҳисобланади. Сэм Уолтон бу супермаркетлар тармоғига 1962 йилда асос солган. Элис ўзининг укалари Роберт ва Жим Уолтондан фарқли ўлароқ, тадбиркорликдан анча йироқ бўлиб, коллекционерлик билан шуғулланади.\nЭнг бадавлат аёллар учталигини 76 ёшли Жаклин Марс (глобал рейтингда 23-ўрин) якунламоқда. Унинг бойлиги 23,4 млрд долларни ташкил қилади. Аёл дунёдаги энг йирик қандолатчилик компанияси "Mars"га эгалик қилувчи Марслар оиласининг 3-авлод вакиласи ҳисобланади. У бу компанияни икки укаси билан 1999 йилда отаси Форрест Марс вафотидан кейин мерос қилиб олган.\n4-ўринни 98 ёшли монаколик Франка Фиссоло (глобал рейтингда 30-ўрин) эгалламоқда, унинг бойлиги 22,1 млрд долларни ташкил қилади. У "Ferrero" компанияси асосчиси, турмуш ўртоғи Мишель Ферреро 2015 йил февралда вафот этгандан кейин унинг бойлигини мерос қилиб олган.\nВа ниҳоят энг бадавлат аёллар рейтингида 5-ўринни 53 ёшли Сюзанна Клаттен (глобал рейтингда 38-ўрин) эгалламоқда. Германиялик аёл 18,5 млрд доллар бойликка эга. Сюзанна BMW автоконцернининг 12,6 фоиз акциясига эгалик қилади. Аёл онаси вафот этгандан кейин укаси Стефан Квандт билан BMW’нинг ярим акциясига эгалик қилади.\nМоскванинг собиқ мэри Юрий Лужковнинг рафиқаси Елена Батурина Россиянинг энг бадавлат аёли ҳисобланиб, у 1,1 млрд доллар бойлиги билан энг бадавлат одамлар рўйхатидан 1577-ўринни эгалламоқда. Дарвоқе, Батурина бугун, 9 мартда ўзининг 53 ёшини қаршилайди.


ИнтерФУТБОЛ :: FIFA ўйинининг яратилиш тарихи билан танишамиз...\nFIFA ўйинининг яратилиш тарихи билан танишамиз...\nThe Sims, Battlefield, Dragon Age, Need For Speed, Mass Effect - агар видеоўйинларга бирор марта яқинлашган бўлсангиз, Electronic Arts империясидан хабардорсиз, албатта. Аммо юқорида қайд этилган ўйин иловалари кейинроқ чиқди. Буюклар қаторида 1-ўрин FIFA International Soccer ўйинига тегишли. Диққатга сазовор томони, бошида бу илованинг шу қадар оммалашишига ҳеч ким ишонмаганди...\nШифохона, Лондон, Канада...\n1993 йил. EA компанияси шахмат, скейтборд, аскарлар ва коинот билан боғлиқ ўйинлар иловасини ривожлантира бошлади. Катталарга мўлжалланган ягона спорт лойиҳаси эса, Америка футболига тааллуқли эди. Бош офисда ўтириб, бош қотирадиган лойиҳачилар ўша вақт соккер ҳақида умуман ўйлашмаган ҳам. «АҚШда бу спорт турига танқидий руҳ билан қарашарди, - дейди EA асосчиси Трип Хокинс The Guardian нашрига берган интервьюсида. - Соккерни Америка футболига жойлашолмаган болаларнинг кўнгилхушлик воситаси сифатида қабул қилишган».\nБугун сизга тақдим этилаётган воқеанинг бош қаҳрамони - ишлаб чиқарувчи Ян Циан. Ванкуверга кўчиб ўтган хитойлик муҳожир Electronic Arts компаниясида фаолиятини йўлга қўйиш учун 10 йил сарфлади, тажрибавий ўйинларда футболчилар позицияси бўйича узоқ муддат бош қотирди. Жавобни эса отаси даволанган шифохонадан топди. Циан отаси инсультга чалинганидан хабар топгач, дарҳол Пекинга йўл олди. Муайян режа чизилган қоғозни олгач эса, дарҳол ортга қайтишга уринди. Канадага тезкор чипта топиш учун синглиси ёрдами билан авиакомпаниядаги танишига пора беришгача борди. Ушбу воқеа май ойида рўй берди. Янги ўйин иловаси эса октябрда тайёр бўлиши керак эди - компания унинг тақдимотини Рождество байрамига мўлжаллаганди. Чунончи, раҳбарлардан бири йўлакда кетаётиб, ходимларнинг кераксиз лойиҳа прототипи учун жон куйдиришаётгани устидан чиқади ва аниқ муддат белгилайди.\nВоқеанинг яна бир қаҳрамони - ЕАнинг собиқ ижрочи-директори Марк Льюис. У 1991 йили компаниянинг Европадаги филиалини очиш мақсадида Лондондан қўним топди. Шу тариқа туманли ўлкада футболга алоқадор кишилар билан учрашди, Британиядаги ўйинлардан илҳомланди. Бош офис лойиҳага ҳамон қарши эди, бироқ Льюис ғояни амалга оширишга астойдил бел боғлаб, қисқа муддатда икки гейм-дизайнер ҳамроҳлигида тажрибавий илова тайёрлади. Умуман, 12 ҳафта мобайнида Ливерпулда бўлажак ўйиннинг уч хил варианти шакллантирилди, унда камералар жойлашуви ва футболчиларнинг тўп билан ҳаракатланишлари тасвирланди. Якунда ЕА бош қароргоҳи ҳам розилик берди, аммо Льюис олдига шарт қўйди - «Лондондаги тажрибасиз бўлим эмас, Канадада ишлайсан». Циан уни айнан шу ерда учратди. «Америкаликлар янги лойиҳага айтарли қизиқишмади, - дея эслайди ўйиннинг Европадаги маркетинги бўйича менежери Том Стоун. - Ҳурмат сақлаган ҳолда айтишим мумкин, FIFAнинг муваффақияти сири шундаки, ўйин бош офисдан ташқарида ишлаб чиқилган».\nGucci боғичи ва Мессини барчадан аввал пайқаш\nОртда қолган йиллар мобайнида ўйинни ҳақиқий футболга имкон қадар яқинлаштиришга интилишди. «Сўнгги 20 йилда FIFA номи остида чиққан ўйин иловалари ягона фалсафа асосида яратилди, - дейди британиялик журналист, видеоўйинлар бўйича эксперт Кейс Стюарт. - Буни бошқачасига «Голливудга мувофиқлик» сифатида таърифлаш мумкин. Ўйинлар реалликка яқин кўринишда, анимация ҳайратланарли даражада аниқ, намойиш пайти мўъжизавий графикни кўриш мумкин». Мураккаб ва назардан четда қоладиган техник-тактик алгоритмлар (жамоа уюшқоқлиги, суръат, майдондаги жойлашув)дан ташқари ўйиндан олинадиган визуал таассуротни икки параметр белгилайди: футболчилар ҳаракати ва ташқи кўриниши.\n5 йил аввал нисбатан нотаниш қиёфаларни кўчириш масаласи FIFA вакилларини анча гангитиб қўярди. Муҳташам фотостудия, 20тадан кўп камера барча ҳаракатлар, ҳаттоки, ажинлар ва бош тузилишини суратга олади. Ўйинчилар учун мазкур жараён анча осон кечади: FIFA ўйини техник бўлими йирик клублар базасига барча ускуналар билан боради, кўчма студияни ўрнатади ва юлдузлардан бор-йўғи 2-3 дақиқа ажратишни сўрайди. The Capture Lab раҳбари Найжел Нанн TechRadar вакилларига берган интервьюсида бирга ишлаётган аксарият футболчилар FIFA иловаси фанатлари эканликлари, шу боис съёмкаларга бажонидил кўнишларини таъкидлайди. Улар кўзгу олдида ўзларига қарашади ёки соч турмакларини аввалдан янгилашади. Найжелнинг айтишича, техник бўлимга футболчилардан жуда кўплаб илтимослар тушади: кимдир ўз имиджи ўзгартирилишини хоҳлайди, баъзилар дейлик, бурун тузилиши ёки бутса рангини янгилашни сўрашади. Вақтида «Ницца»нинг ёш иқтидорли футболчиси саналган Аллен Сент-Максимен мурожаати бунга яққол мисол. У бир неча ой мобайнида нафақат чиройли ўйини, балки ҳар бир баҳсда бошига Gucci боғичини тақиб олиши билан ҳам назарга тушганди. EA Sports ўтказган сўровда FIFA ўйинчилари Сент-Максименни энг яхши навқирон футболчилар рейтингида юқори ўринларга муносиб кўришди. Компания бу ҳақда «Твиттер»даги саҳифаси орқали хабар берганида, Сент-Максимен алоҳида изоҳ ёзиб, ўйин иловасидаги кўринишига боғични ҳам қўшишларини сўради. Унинг шу биргина изоҳи 500 «ретвит» ва 2,3 минг «лайк» тўплади.\nFIFA футболчиларнинг феъл-атвори бўйича ҳам астойдил изланади, катта база тузади - гигант архивда 20000га яқин профессионал ўйинчи ҳақида маълумотлар бор. EA Sports мазкур базани шакллантириш учун (20 минг футболчининг ҳар бирига тааллуқли 30тача турли хислат) бутун дунё бўйлаб таҳлилчилар тизимини йўлга қўйган. Мисол учун, Кёльнда жойлашган марказ ишини германиялик Михаэль Мюллер-Меринг раҳбарлигидаги жамоа бошқаради. Унинг таркибида уч нафар испан, инглиз, француз, итальян, немис, голланд, португал, ҳаттоки, венгр, исланд ва украин ҳам бор. Бундай хилма-хиллик исталган мамлакатни максимал даражада тушуниш учун зарур. Мюллер-Мерингнинг яқинда Sportbuzzer.de нашрига берган интервьюсида айтганларига қараб, таҳлиллар сифатига баҳо бериш мумкин. Мутахассис суҳбат давомида аср ибтидосида фаолиятини қай тариқа бошлагани ҳақида гапирди: «Испаниялик муҳарриримиз Серхио «Барселона»нинг аргентиналик бир футболчисига юқори баҳо берганди. Ўша йигитча 17 ёки 18 ёшда эди, у ҳақда эшитмагандим, чунки ҳали ўйинларда қатнашган эмасди. Серхиога катта баҳо беришга шошилмаслигини айтсам, у дарҳол сўзимни бўлди: «Йўқ, ҳали кўрасан, у жаҳоннинг энг яхши ўйинчиларидан бирига айланади». Шу тариқа Лионель Месси FIFAда дастлабки рейтинг очколарига эга бўлди».\n«Қариялар», Kasabian ваяпонлар\nFIFA иловасининг ҳал қилувчи хусусияти - реалликни таъминлаш учун чемпионатлар, клублар ва ҳаттоки, муайян юлдузларга тегишли лицензиялар қўлга киритилган. FIFA дастлабки ўйин ташкил этилган вақтдаёқ мазкур принципга амал қила бошлаган. Дейлик, ЕА мувофиқликни таъминлаш мақсадида 1994 йили тўғридан-тўғри сайёрамизнинг бош футбол ташкилоти - ФИФА билан боғланиб, шу 4та ҳарф ҳуқуқига эга бўлди. «Келишув жуда тез амалга ошди. Ушбу номдан фойдаланиш йўлида арзимас маблағ тўлагандик, - дейди Том Стоун. - Ўша пайт ФИФАда мавжуд имкониятларни тўғри баҳолай олмайдиган қариялар фаолият юритишарди...». Йиллар ўтгач, ФИФА вакиллари ташкилот брендининг салоҳияти нечоғли юқори эканлигини тушуниб, ЕА билан янги музокара жараёнида нархни кўтара бошлашди. Бунга параллель равишда компания бутун бошли лигалар ва алоҳида жамоалар билан келишувларга эришди. Ўтган асрнинг 90-йиллари ўрталарида ном ҳуқуқини бу тахлит сотиш кўпчилик учун янгилик ҳисобланарди. FIFA спорт маркетингини инқилоб сари етаклади: бозор баҳосини белгилаш, юридик формалар ишлаб чиқиш, кичик нюансларни инобатга олишда ўзгаришлар кузатилди.\nЭнди лицензиялашнинг мазкур тизими алоҳида саволларни келтириб чиқармоқда. Масалан, АҚШда кучли спортчилар таналаридаги татуировкалар бўйича ҳам келишувга эришиш талаб этилади. Зеро, бу суратлар тату усталарининг интеллектуал мулки ҳисобланади ва расмий рухсатсиз ёки ҳуқуқни сотиб олмасдан уларни ўйинга киритиш мумкин эмас. Лицензиялаш сиёсати туфайли ЕА гейминг соҳасидаги барча рақобатчиларини ортда қолдирди. Ҳаттоки, футболчилар ҳаракати ва реалликка яқинлик масалаларида илғор саналганлар ҳам чорасиз қолишди. FIFA айнан брендлар хилма-хиллиги туфайли XXI асрдаги ягона рақобатчиси - Япониянинг Konami студиясига тегишли Pro Evolution Soccer ўйинини ҳам шунчаки, «ўлдирди».\nPESда асосий эътибор тактика ва футболчилар ҳаракатидаги аниқликларга қаратилди, бироқ вақт ўтгани сари сохталик кўпчилик жонига тегди. Чунки машҳур Неймар ёки «Челси»нинг ўрнига қалбаки ном (дейлик, G.Valente ёки ФК «Лондон» ёзувлари) ишлатиларди. EA Sports эса реалликка интилишда барча деталларни инобатга олди: стадионларнинг номи ва ташқи кўриниши, ҳақиқий шарҳловчилар, уларнинг ҳар бир ўйинга мос равишда алоҳида нутқ сўзлашлари, голларни нишонлаш, мураббийлар, об-ҳаво, либослардаги нақшлар, телетрансляцияларда кўзга ташланадиган инфографикалар дизайни, трибуналар шовқини, футболкаларда кўринадиган ҳомийлар рамзлари, билбордлар... Буларнинг барчаси эффектни таъминлашга хизмат қилади. Ҳаттоки, мусиқа ҳам мос келиши керак (ўйинлар орасида, созламаларни кавлаётганингизда, трансферларни амалга ошираётганда, янги футболчиларни қидираётганда, тактика танлаётганда турли тароналар янграйди). FIFA алоҳида саундтрек ёзмайди, барча қўшиқлар реал ижрочилардан олинади. Уларнинг айримлари машҳур, баъзилари эса йўқ: Gorillaz, Kasabian, Muse ёки Childish Gambino кабилардан тортиб, турли мамлакатларнинг нотаниш санъаткорлари ижодига ҳам жой ажратилади.\nБугун FIFA трендларда яққол кўзга ташланади. Ўйинда аёллар жамоалари ҳам пайдо бўлмоқда, қиз номусига тегиш бўйича айблов эълон қилингани ортидан Криштиану Роналду сурати ўйин иловаси муқовасидан олиб ташланди. Дунё аҳли бунинг нимадан далолат эканлигини тушунади ва мазкур ўйинга нисбатан меҳр ортаверади.\nФакт. Forbes маълумотларига қараганда, 2016 йили истиқболига ҳеч ким ишонмаган ўйин лойиҳаси EA компанияси даромадининг қа-рийб 40 фоизини таъминламоқда.


Ўзбекистон бош вазири Қирғизистон президенти билан учрашди - xabar.uz\nЎзбекистон бош вазири Қирғизистон президенти билан...\n01.08.2019 12:48 0 1499\nЎзбекистон бош вазири Абдулла Арипов амалий ташриф билан Қирғизистон пойтахти Бишкекка ташриф буюргани ҳақида хабар бергандик.\nБош вазир бугун, 1 август куни Бишкек шаҳрида Қирғизистон Республикаси Президенти Сооронбай Жээнбеков билан учрашди.\nЎзбекистон ҳукумати раҳбари Қирғизистон Республикаси президентига қабул учун миннатдорлик билдириб, Ўзбекистон Республикаси президенти Шавкат Мирзиёевнинг самимий саломи ва тилакларини етказди.\nМамлакатларимиз ўртасидаги сиёсий, савдо-иқтисодий, транспорт-коммуникация, банк-молия, фан-техника, саноат, қишлоқ ва сув хўжалиги, туризм ва бошқа соҳалардаги ҳамкорлик йилдан йилга ривожланиб бораётгани таъкидланди.\nХусусан, жорий йилнинг ўтган даврида ўзаро товар айирбошлаш ҳажми 446,5 миллион долларни ташкил этиб, бу кўрсаткич ўтган йилнинг мос даврига нисбатан 2,5 марта ошгани қайд этилди.\n– Яқин йилларда ўзаро товар айирбошлаш ҳажмини 1 миллиард долларга етказиш имконига эгамиз – деди Абдулла Арипов. – Бунинг учун мамлакатларимизда етарли салоҳият мавжуд.\nУчрашувда Ўзбекистон ва Қирғизистоннинг чегарадош вилоятлари ўртасидаги ҳамкорликни янада ривожлантириш масалалари кўриб чиқилди.\nҚирғизистон Абдулла Арипов Бош вазир Сооронбай Жээнбеков


ҚР ҳукумати зарур эҳтиёж маҳсулотлари нархини назоратга олмоқда\nҲукумат алоҳида олинган истеъмол маҳсулотлари максимал нархини белгилайди. Бу ҳақда журналистлар учун ўтказилган брифингда ҚР бош вазири Мухаммедкалий Аблигазиев маълум қилди.\n«Ҳукумат қарор қабул қилди. Монополияга қарши кураш Давлат агентлиги бугун ун ва нон бўйича нархларни белгилаш ишини якунлайди. Биз чеклов жорий қиламиз. Белгиланган нархлардан юқори баҳоларда сотишга йўл қўйилмайди, - дея баёнот берди вазирлар маҳкамаси раиси. – Биз аҳоли ўртасида ваҳимага сабаб бўладиган барча ҳаракатларни тўхтатишимиз керак. Биз фуқаролар қанчадан ун, нон, ўсимлик ёғи ва шакарни сотиб олишларини билишлари ва ўз бюджетларни режалаштиришлари борасида шароит яратамиз».\nБош вазирининг сўзларига қараганда, чекловлар 11 та озиқ-овқат нархига тааллуқли бўлади.\nЎтган дам олиш кунлари Бишкекдаги ва айрим минтақалардаги озиқ-овқат бозорларида бир қатор озиқ-овқат маҳсулотларига талаб ортиб кетди. Талабнинг ортиши туфайли нархлар кўтарилиб кетди. Шу муносабат билан финполиция ва Монополияга қарши кураш давлат агентлиги мунтазам равишда рейдлар ўтказмоқда ва воситачиларни фош қилмоқда, улар жавобгарликка тортилади.\nМухаммедкалий Абилгазиев шунингдек қўшни республикада фавқулотда ҳолат жорий этилгани муносабати билан Қозоғистон орқали ҳаракатланиш чеклангани юзасидан ҳам изоҳ берди.\nУнинг айтишича, чегарада одамлар текширилади, бу текширувлар бизнесга, товарлар ҳаракатига таъсир кўрсатмайди. «Ҳозир Қозоғистон ҳукумати президент фармонини бажармоқда, биз биламизки улар оператив чоралар ишлаб чиқмоқда. Биз иқтисодий ва халқларимиз ўртасидаги шахсий алоқалар мустаҳкам эканлигига келишиб олдик, шу сабабли бу қадамларга (чегарани беркитиш - таҳ. изоҳи.) бориш шарт эмас», - дея таъкидлади Абилгазиев.\nУнинг қўшимча қилишича, икки марта қозоғистонлик ҳамкасби билан телефон орқали суҳбатлашиб вазиятни муҳокама қилган.\n16 мартдан мамлакатда коронавирус тарқалишига йўл қўймаслик мақсадида Қозоғистон фавқулотда ҳолат режимига ўтди. Кўрилаётган чоралардан бири - Қозоғистон Республикаси ҳудудига кириш, шунингдек ҳудуддан барча турдаги транспорт воситаларнинг чиқиши чекланади.


Тошкентда «Ласетти» ҳайдовчиси рулда ухлаб қолиб, йўловчи автобуси билан тўқнашган Ўзбекистон янгиликлари\nТошкентда «Ласетти» ҳайдовчиси рулда ухлаб қолиб, йўловчи автобуси билан тўқнашган\nЎзбекистон, Тошкент – Batafsil.uz. Тошкентда жамоат транспорти иштирокида навбатдаги йўл-транспорт ҳодисаси юз берган. Мухбиримиз хабар беришича, «Ласетти» ҳайдовчиси рулда ухлаб қолиб, йўловчи автобуси билан тўқнашган.\n“Тошшаҳартрансхизмат” маълум қилишича, ҳодиса бугун 18 октябрь куни тахминан 6: 30да, Чоштепа кўчасида содир бўлган. “Лаcетти” автомобили 122 –сонли йўналишга хизмат кўрсатувчи йўловчи автобусининг орқа томонига бориб урилган.\nЙТҲ натижасида енгил автомобиль ҳайдовчиси жароҳатланган ва касалхонага жойлаштирилган.\nДастлабки маълумотларга кўра, “Ласетти” ҳайдовчиси рулда ухлаб қолган ва бошқарувни йўқотган. Айни пайтда мазкур ҳолат бўйича текширув олиб борилмоқда.


Суперлига. Водийдаги «жанг»да «Андижон» бир киши кам бўлиб «Сўғдиёна» билан дуранг ўйнади\nСуперлигада 19-тур ўйинлари бошланди. Ўз майдонида «Сўғдиёна»ни қабул қилган «Андижон» 0:0 ҳисобида дуранг ўйнади. Ўйин давомида бир киши кам бўлиб қолган водийликлар мардонавор ҳаракат қилиб дуранг қайд этишди.\nЎйинда қайсидир жамоа яққол устунлик қилмади. Маҳаллий мухлислар ўйин давомида ҳакамга жуда кўп эътироз билдиришди, чунки ҳакам Зокир Қодиров учта вазиятда баҳсли қарор қабул қилди.\nБиринчи бўлимда ҳакам «Сўғдиёна» футболчиси тўпни қўли билан ўйнаганига қарамай, пенальти белгиланмади. Иккинчи бўлимда эса жиззахликлар ҳимоячиси Шаҳбоз Жўрабеков рақибининг бўйнига оёғининг таг қисми билан зарба берди, аммо Қодиров бу ҳолатда сариқ карточка билан кифояланди.\n83-дақиқада «Андижон» етакчиси Фарҳод Мираҳмадов майдондан четлатилди. Бир киши кам бўлиб қолганига қарамай, «Андижон» тинмай ҳужум қилди, аммо гол ура олмади.\n«АНДИЖОН» — «СЎҒДИЁНА» 0:0\n«Андижон»: Виталий Мирний, Радосав Алексич, Бобур Акбаров, Дилшод Раҳматуллаев, Фарҳод Мираҳмадов, Ойбек Қиличев, Фарҳод Бекмуродов, Дониёр Исмоилов, Хушнуд Авилов, Сардор Азимов, Рўзимбой Аҳмедов.\n«Сўғдиёна»: Милан Митрович, Искандар Шойқулов, Элёр Орифов, Никола Милинкович, Шерзод Файзиев, Шаҳбоз Жўрабеков, Кахи Махарадзе, Жамшид Болтабоев, Жасур Ҳасанов (Муҳаммаданас Ҳасанов, 69), Иван Нагаев (Нуриддин Ҳасанов, 46), Шоҳруз Норхонов.\nЧетлатиш: Фарҳод Мираҳмадов (83).


Эр хотинини “ушлаб олибди”. Нима қилишга ҳайрон... | Azon.uz - Ахборот-таҳлилий портал\n2020 йил 24 сентябр, пайшанба\nЭр хотинини “ушлаб олибди”. Нима қилишга ҳайрон...\n16767 10:30 13.12.2019\nСавол: Ассалому алайкум. Аёл телефонда бегона эркак билан гаплашаётганда эри уни ушлаб олибди, хотини телефонни сидириб ташлабди, энди қай маънода гаплашгани Худога аён. Бу оиланинг 2 нафар фарзанди бор. Эрнинг боши қотган, жавобини берворей деса, фарзандларидан кўзи қиймаяпти. Шу йигитга нима маслаҳат берган бўлардингиз?\nЖавоб: Ваалайкум ассалом. Бу кенг тарқаётган иллат. Кишиларда ички диний назорат ва диёнат сусайгани бундай ёмон ишларга сабаб бўлмоқда.\nШариатда бу ҳолда жазо белгиланмаган. Агар зино устида хотин ё эр жуфти томонидан ушланса, бунда "лион" ҳукмлари жорий қилинади. Агар тўртта гувоҳ ўз шартлари билан зинога гувоҳлик берса, унда "ражм" ҳукмлари ижро қилинади. Буларнинг тафсилоти фиқҳий китобларда мавжуд.\nСаволда зикр қилинган ҳолатда эр ўзи қарор қилиши керак. Имкон бўлса ёмон гумондан ўзини йироқ тутсин. Аёлига насиҳат қилсин ва танбиҳ берсин. Уйида диний таълим ва руҳий тарбияни йўлга қўйсин.\nСаволим бор... Мубашшир Аҳмад\n“15 октябрдан карантин чоралари яна қаттиқ кучайтирилиши ростми?”


ЎзР Афғонистондаги иккита ҳарбий гуруҳни уйига қайтди\n29 Iyun 09:15 / Published in Ўзбекистон янгиликлари\nЎзбекистон Республикаси Ташқи ишлар вазирлигининг маълумотларига кўра, 2021 йил 27 июнда 44 афғон чангчиларни Ўзбекистон билан чегарани бузган, 26 июн куни мамлакат хавфсизлик кучларининг 3 вакили ҳам Ўзбекистон билан давлат чегарасини кесиб ўтган.\nУларнинг барчаси ўз ватанига қайтарилган. Бундай уринишлар «қаттиқ бостирилади», дейилади ТИВ хабарида.\nМаълум бўлишича, чегарани кесиб ўтиш иккала ҳолатда ҳам Шўртепа округи ҳудудида содир бўлган.\nАввалроқ 23 июн куни Афғонистондан чегара қўшинларининг 53 нафар аскарлари ва маҳаллий жангчилари Афғонистондан қурол-яроғ билан Ўзбекистонга ўтгани ҳақида хабар берилган эди. Суриштирув ва тергов ҳаракатлари ўтказилгандан сўнг, Афғонистон фуқаролари ўз ватанига қайтарилди.\n«Ўзбекистон ҳудудига ноқонуний равишда кириб боришга қаратилган бундай уринишлар қатъиян тўхтатилади», — дейилади ТИВ хабарида.\nАфғонистонда кучайиб бораётган зўравонликлардан яна бир бор хавотир билдирган ҳолда, Ўзбекистон урушаётган томонларни «тинч аҳоли ҳалок бўлишининг олдини олишга ва куч ишлатишдан тийилишга» чақирди.\n«Ўзбекистон ҳукумати Афғонистон билан анъанавий дўстона ва яхши қўшничилик муносабатларини сақлаб қолиш, бетарафликни сақлаш ва қўшни давлатнинг ички ишларига аралашмаслик мажбуриятини қатъият билан эълон қилади», дейилади ТИВ баёнотида.\nШу куннинг ўзида Президент матбуот котиби Шерзод Асадов Афғонистон фуқаролари томонидан Ўзбекистон чегарасини бузишга қаратилган янги уринишлар ҳақида хабар берган эди.\n«Ўзбекистон чегараларининг дахлсизлигига ҳеч қандай шубҳа туғдирмайди», деди у.\nTagged under: АҚШ, илм-фан, РАҒБАТЛАНТИРИШ, ТАДҚИҚОТЛАР\nҚашқадарёда туманлар раҳбарлари учун машиналар сотиб олишга тақиқ жорий этилди\nПрезидент Гематология марказидаги болалар билан учрашди\nСтивен Сигал Ўзбекистонга келди


Нос ўралаётган ҳақиқат\n20 май 2022, Тошкент вақти: 11:20\nТошкент марказидаги Медиа марказнинг олди ялтироқ¸ орти қалтироқ биноси¸ Ўзбекистонда ҳукм сураëтган ëлғонлар салтанатининг ўзига хос рамзи сифатида кўрилмоқда.\n“Мен ватанимни юмуқ кўз, эгик бош, соқов тил билан севишни ўрганолмадим. Одам ўз мамлакатига, уни аниқ кўра олган тақдирдагина фойдали бўлиши мумкин, деган хулосага келаяпман. Менимча, ватанга кўр-кўрона ошиқлик даври ўтди, эндиликда унинг олдида, энг аввало, ҳақиқатни айтиш қарзимиз бор”.\nТаниқли рус публицисти Пётр Чаадаевнинг бу фикрини бир қашқадарёлик, ўзини Хасан Кайфий, деб таништирган тингловчимиз эслади.\nКайфийнинг айтишича, бу гапни у нос ўралган қоғоздан ўқиган.\nНос қоғозидаги шу ва бошқа гаплар Ўзбекистондаги бугунги воқеликка бир назар ташлашга ундади.\nЯна Ҳасан Кайфийдан эшитинг:\nҲасан Кайфий: Сарвар ака¸ мен нос чекаман. Ўша носфурушдан олинган нос қоғозларини мен очиб ўқиб тураманда. Кўп ажойиб гаплар борда.\nОзодлик: Қани айтингчи.\nҲасан Кайфий: Буқаламун давлат тепасига чиқса¸ амалдорлар тусини ўзгартирадиган бўлиб қолaди. Тушундингизми?\nОзодлик: Нос ўралган қоғоздан ўқилган нарса-а?\nҲасан Кайфий: Ҳа¸ шундай. “Прометей маъбудлардан ўғирлаб чиққан оловда Жордано Бруно ëндирилди” каби гаплар кўпда.\nОзодлик: Нос ўралган қоғозларда.\n- Шундай. Мен кайфийманку¸ дейди Ҳасан Кайфий.\nБизда “Ҳақиқат манзаралари” деган китобнинг варақларига ҳам нос ўраворишган экан, дейди Ҳасан Кайфий.\n- Яқинда “Ҳақиқат манзаралари” деган китобнинг қоғозларига ҳам нос ўралибдида. Ўшанда Чаадаевнинг “Мен ватанимни танқид қилишим¸ уни масхаралашим мумкин¸ лекин уни алдай олмайман” деган гапи бор экан¸ дейди Ҳасан Кайфий.\nЧаадаевни яхши кўрадиган Ҳасан Кайфий, умуман Россия тарихини яхши билар экан. У “Потёмкин қишлоқлари”, деган иборанинг қандай пайдо бўлганини ҳам айтиб берди.\n- Императрица Екатерина II 1787 йили Россия жанубига – Қора денгиз бўйи ва Тавридага сафар қилади. Кечагина мутлақо кимсасиз бўлган ерларда подшо хоним қатор-қатор иморатлар, аҳолиси фаровон яшаётган қишлоқларни кўриб ҳайрон бўлади.\nКейин, ўша иморатлару қишлоқлар аслида театр декорациясидек омонат қурилмалар эканлиги маълум бўлади. Уларни Екатерина II нинг кўзини бўяш учун граф Потёмкин қурдирган эди, деб ҳикоя қилади Ҳасан Кайфий.\nҚашқадарёлик суҳбатдошимизнинг бу ҳикояси Андижоннинг президент ўтиб қолиши мумкин бўлган катта йўллари бўйларидаги уйлар томларининг кўча томони бузилиб қайта ёптирилаётгани тўғрисида бошқа бир суҳбатдошимиз айтиб берган гапларни ёдга солди.\n- Олтинкўл туманида Андижон-Наманган йўли бор. Шу ерда йўлдаги уйлар страпилининг кўча томонини бузиб¸ янги шифер қоқиб¸ у шиферни қизилга бўяшаяпти¸ деган эди бир андижонликлардан бири.\nВатанни президент кўзига чиройли кўрсатиш масаласида тошкентлик амалдорлар андижонликлардан қолишмайди.\nПойтахтнинг 2200 йиллик юбилейи арафасида фойдаланишга топширилиши лозим бўлган ҳашаматли иморатлардан бири –Медиа марказ битмай қолди.\nАна шунда амалдорлар вазиятдан “усталик” билан чиқди: иморатнинг кўча томони – президентнинг кўзи тушадиган томони битирилди, лекин орқа томони мутлақ чала қолаверди.\nФарғоналик амалдорлар эса, ёлғончиликда андижонликларни ҳам, тошкентликларни ҳам чангда қолдириб кетди.\n16 октябр куни Ислом Каримов Фарғонага борди.\nМаҳаллий амалдорлар йўл бўйидаги пайкаллардаги ғўзаларга пахта илдирди.\n- Президентский кортеж ўтадиган жойларда даланинг четида 1000 та одам пахтани қайтадан чаноғига қўйиб чиқди (суҳбатдошимиз шу гапни айтиб бўлиб¸ мазза қилиб кулиб олди). Бу эртакларда¸ ахмоқлар мамлакатида жиннилар подшо бўладиган жойларда бўлади¸ деган эди ўша вазият манзарасини чизиб бергна тингловчимиз.\nЎзбекистондаги вазиятдан бехабар одам бу гапга ишонмас, лекин қашқадарёлик Ҳасан Кайфий ишонади.\nЁлғон урчигандан урчияпти, дер экан, у яна бир воқеани айтиб берди.\nҲасан Кайфий: Бундан бир ой олдин 16 сентябр куни Яккабоғдаги пахта тозалаш заводига “Бугун 130 минг тонна пахта қабул қилинди деган сводка қилиб берасан” деб айтишган. Ўша пайт умуман пахта терилмаган. Вилоятдан “Бизга шунақа нимани берасан” деган мажбурлов бўлган экан.\nОзодлик: Буни сиз қаердан эшитгансиз?\n- Ўша ердаги масъул одамларданда¸ дейди Ҳасан Кайфий.\nБу лавҳани тайёрлаш жараёнида бир неча ўзбекистонлик билан гаплашдик. Ҳар бир ўзбекистонликнинг жамиятда ёлғон урчиётгани, урчитилаётганига далил бўла олувчи ўз мисоли бор.\n- Ëлғон ҳамма жабҳада. Қайси бирини мисол келтиришни билмайман ҳозир. Ҳамма ëқ ëлғон. Масалан¸ дейди бир фарғоналик.\nУнинг мисолини қўя турамиз. Боядан бери айтганларимиз ҳам етарлидир. Шу ўринда тошкентлик бир домладан августнинг охирида келган хатдан иқтибос келтирмоқчиман.\nОлий ўқув юртларига кириш имтиҳонлари қабул қилиш жараёнидаги коррупция ва ёлғон ҳақида ҳикоя қилар экан, муаллиф ўз мактуби якунида мана бундай савол қўйган:\n“Хўш, савол: буни Каттанинг ўзи билмайди, деб ўйлайсизми? Фараз килайлик¸ билмайди. Яъни ҳамма билади-ю у билмайди. У ҳолда у раҳбар эмас. Раҳбар ҳаммадан аввал билиши, кўриши ва башорат қилиши керак эмасми? У ҳолда Катта ўз вазифасини бажара олмаётган раҳбардир... Юмшоқ қилиб айтсак, хабари бор. У ҳолда яна бир савол туғилади: Биз кимни алдаяпмиз? Ўзимизаними?” деб ёзган эди тошкентлик бир ўқитувчи.\nЛавҳага сўнгги нуқтани қўйиш олдидан "Потёмкин қишлоқлари"га оид гапга бир аниқлик киритиб қўйишимиз керак.\nТарихчиларга кўра, аслида “Потёмкин қишлоқлари” бир афсона. Саксониялик дипломат Гельбиг тўқиган афсона.\nЯъни граф Потёмкин алдамаган. Екатерина II алданмаган.\nЎзбекистонда эса, “Потёмкин қишлоқлари” – шу кун воқелиги.\nБалки, ўзбеклар “Ҳақиқат манзаралари” китоби варақларига нос ўраётгани учундир?


Ўзбекистон Соғлиқни сақлаш вазирлиги 2020 йилда Ўзбекистон Республикаси Соғлиқни сақлаш кодекси лойиҳасини ишлаб чиқишни таклиф қилмоқда. — Uzmedtexprom\nЎзбекистон Соғлиқни сақлаш вазирлиги 2020 йилда Ўзбекистон Республикаси Соғлиқни сақлаш кодекси лойиҳасини ишлаб чиқишни таклиф қилмоқда.\nUzmedtexprom > Новости > Ўзбекистон Соғлиқни сақлаш вазирлиги 2020 йилда Ўзбекистон Республикаси Соғлиқни сақлаш кодекси лойиҳасини ишлаб чиқишни таклиф қилмоқда.\nБу ҳақда 2019 йилги Давлат дастурида белгиланган Ижтимоий соҳани ривожлантиришнинг устувор йўналишларини амалга ошириш бўйича Комиссиянинг 29 октябрь куни бўлиб ўтган мажлисида сенатор Зайниддин Низомхўжаев маълум қилди, дея хабар бермоқда «Дарё» мухбири.\nСенаторнинг сўзларига кўра, Ўзбекистон Соғлиқни сақлаш вазирлиги аҳолини саломатлигини сақлаш ва тиббий хизмат сифатини ошириш масаласида\nтиббий хизмат сифатини яхшилаш ва кўламини кенгайтириш мақсадида даволаш-профилактика муассасаларини жиҳозлаш, хусусий тиббиёт соҳасини янада ривожлантириш, тиббиёт кадрларини тайёрлаш ва қайта тайёрлаш, малакасини оширишда ривожланган мамлакатларнинг олий таълим муассасаларини кенг жалб қилиш;\nяқин қариндошлар орасида буйрак ва жигар бўлагини трансплантация қилиш тартиби ҳақидаги вақтинчалик Низомга ўзгартиш ва қўшимчалар киритиш тўғрисидаги қарор лойиҳасини ишлаб чиқиш;\nЎзбекистон Соғлиқни сақлаш кодекси лойиҳасини ишлаб чиқиш;\nСоғлиқни сақлаш вазирлиги тизимидаги тиббиёт муассасаларида аутсорсинг хизматларини ташкил қилиш тўғрисидаги ҳукумат қарори лойиҳасини тайёрлаш;\nЎзбекистонда тиббий туризмни ривожлантириш стратегиясини тасдиқлаш тўғрисидаги қарор лойиҳасини тайёрлаш;\nинвесторларнинг маблағлари ва халқаро молия институтларнининг техник кўмаги, грантларини инобатга олиб, шунингдек, хорижий мутахассисларни жалб қилган ҳолда, 2020—2024 йилларда фармацевтика тармоғини ривожлантириш концепциясини ишлаб чиқиш;\nХалқаро талаблар билан шуғулланадиган Ўзбекистон Давлат фармакопеясини ишлаб чиқиш ва тасдиқлаш;\nСоғлиқни сақлаш тизимини рақамлаштириш, «Электрон соғлиқни сақлаш» тизимини жорий этиш учун давлат-хусусий шерикчилиги концепциясини ишлаб чиқиш;\nМажбурий тиббий суғурта жамғармасини ташкил этиш каби масалаларни 2020 йилги Давлат дастурига киритиш бўйича таклифлар берган. Зайниддин Низомхўжаевнинг қўшимча қилишича, ушбу таклифлар масъуллар иштирокида ишчи гуруҳларда изчил ўрганиб чиқилиб, якуний хулосалар ҳужжат сифатида Президент админстарациясига тақдим этилган.


“10-рақамда машҳур футболчилар ўйнашган” - PFС "Navbahor"\n“10-рақамда машҳур футболчилар ўйнашган”\nЖорий мавсумда ўз олдига юксак мақсадларни қўйган Наманганнинг “Навбаҳор” клуби ортда қолган 2та тур баҳсларидан кейин пешқадамлар сафида бормоқда. Биринчи турда Бекободда “Металлург” билан нурсиз дурангга имзо чеккан “лочинлар” 2-турда Олмалиқда АГМКни 2:1 ҳисобида мағлубиятга учратишди. Олмалиқликлар устидан қозонилган ғалабада жамоа ярим ҳимоячиси Азизбек Турғунбоевнинг ҳам муносиб ҳиссаси бор. Учрашувнинг 50-дақиқасида Турғунбоев жарима зарбасини ажойиб тарзда амалга ошириб, ҳисобни очган бўлса, ҳакам томонидан қўшиб берилган вақтда бурчак зарбасини амалга ошириб, жамоадоши Дилшод Жабборовга тўпни қулай тарзда етказиб, унинг голига ҳаммуаллифлик қилди.\nБиз 2-тур қаҳрамонидан интервью олдик.\nАзизбек, мана Суперлиганинг 2та тур баҳслари ортда қолди. Бу борадаги дастлабки хулосаларингиз...\nСуперлига ўз номига мос равишда қизиқарли учрашувларга бой тарзда кечмоқда. Ўйинлар натижасини олдингидек аввалдан башорат қилиш қийин бўлмоқда. Кутилмаган ҳисоблар қайд этилмоқда. Масалан, “Металлург”нинг “Локомотив” майдонидан очко билан қайтиши, бу йил ўз таркибини сезиларли тарзда кучайтирган “Пахтакор”нинг “Бунёдкор”дан мағлубиятга учрашини ким ҳам ўйлабди, дейсиз? Шундай экан, Суперлигадаги барча клублар кучли, уларнинг орасида кучсизи йўқ. Ҳар бир жамоа ўз ҳисобига очко ёзиб қўйиш учун курашмоқда.\n“Навбаҳор” ҳам сафарда “Металлург” ва АГМК клубларига қарши баҳс олиб бориб, дуранг ва ғалаба қайд этди. Рақиблар борасида нима дея оласиз?\nБекободликлар жамоамизга қарши кечадиган ўйинга яхши тайёргарлик кўришган экан. Шундай бўлсада, “Металлург” билан бўлган баҳсда ғалаба қозониш учун майдонга тушдик. Аммо юзага келган вазиятлардан фойдалана олмадик. Бундан ташқари, майдоннинг сифати ҳали талаб даражасида эмаслиги ҳам ўйинимизга ўз таъсирини ўтказди.\nШу сабабли, Бекободда нурсиз дуранг билан чекланишга мажбур бўлдик.\nАГМК билан бўлган учрашувда жарима зарбасини ажойиб тарзда амалга ошириб, ҳисобни очдингиз. Ғалаба тўпи киритилганда эса бурчак зарбасидан кейин тўпни Дилшод Жабборовга қулай тарзда етказиб бердингиз. Стандарт вазиятларни амалга ошириш борасида машғулотлар давомида алоҳида шуғулланасизми?\nАлбатта, шуғулланаман. Ўтган мавсумда ҳам айрим пайтларда стандарт вазиятларни амалга оширардим. Жорий йилдан бошлаб, жарима ва бурчак тўпларини тепишни менга кўпроқ ишониб топширишди. Мендан ташқари, жамоамиз сардори Дилшод Жабборов ҳам стандарт вазиятларни амалга оширишда устаси фаранг. Жарима зарбалари қайси нуқтадан белгиланишига қараб, Дилшод ака билан келишган ҳолда, стандарт вазиятларни амалга оширяпмиз.\nОлмалиқдаги ўйинда эса жарима зарбасини амалга ошириш учун тўп олдига сиз келдингиз. Ўша лаҳзаларда гол уришингизга ишонганмидингиз?\nЎша вазиятда тўп киритишимни юрагим сезганди. Шунинг учун тўп олдига ўзим бориб, жарима зарбасини амалга оширдим ва Худога шукр, ички сезгим панд бермади.\nСтандарт вазиятларни самарали тарзда амалга ошириш учун қайси футболчиларнинг ўйинларини кузатиб, улардан ўзига хос тарзда “сабоқ” оляпсиз?\nЗамонавий футболда жарима зарбаларини амалга ошириш борасида “Барселона” етакчиси Лионель Мессига тенг келадиган футболчи бўлмаса керак, менимча. Шунингдек, “Реал” ҳужумчиси Криштиану Роналду ҳам стандарт вазиятларни самарали тарзда фойдалана олади.\nЖаҳоннинг энг яхши футболчилари бўлган мазкур ўйинчилардан техника ва стандарт вазиятларни амалга оширишни ўзлаштиришга ҳаракат қиляпман.\nЖорий мавсумда нечта гол уришни мақсад қилгансиз?\nҲар бир ўйинда тўп киритишни мақсад қилганман. Буни амалга ошириш учун қўлимдан келганича ҳаракат қиламан. Албатта, буни ёлғиз ўзингиз амалга оширишингиз қийин. Шунинг учун ўтган мавсумдаги бўлгани каби ярим ҳимоядаги шерикларим – Дилшод Жабборов, Аъзам Алиев ва Остон Ўруновлар ҳам ўз “пас”лари билан бу борада ёрдам бериб, голларимга яна ассистентлик қилишади, деган умиддаман. Ушбу жамоадошларим билан майдонда бир-биримизни яхши тушунамиз ва жамоамизнинг ғалабаларига муносиб ҳиссамизни қўшамиз.\nЖорий мавсумда “Навбаҳор” таркибига бир қатор янги футболчилар қўшилишди. Янги жамоадошларингиз ҳақида фикрингиз қандай?\nЯнги жамоадошларимнинг барчаси юқори савияли футболчилар. Улар дастлабки 2та ўйинда ўз маҳоратларини намойиш этишди ва бундан кейин ҳам ишончни оқлаш учун ҳаракат қилишади. Ҳозирги таркибимиз яхши шаклланган. Мазкур футбочилар билан олдимизга қўйилган вазифани бажарамиз, деган умиддаман.\nЎтган мавсумда 77-рақам остида тўп сургандингиз ва буни 7 рақамини ёқтиришингиз билан изоҳлагандингиз. Бу йил эса 10-рақамни танлабсиз. Бунинг сабаби нимада?\nТўғри, 7 рақамини ёқтираман. Аммо 10-рақам остида жаҳонга машҳур футболчилар – Пеле, Диего Марадона ва яна кўплаб таниқли ўйинчилар ўйнашган. Шу боис, мазкур рақамни танлашга қарор қилдим. Ўша машҳур футболчиларнинг издоши бўлиш, уларга ўхшашга интиламан.\nСуперлиганинг 3-тур доирасида “Навбаҳор” ўз майдонида амалдаги чемпион “Локомотив”ни қабул қилади. Бўлажак ўйин ва рақиб борасидаги фикрингиз...\n“Темирйўлчилар”нинг Осиё Чемпионлар Лигаси ва миллий чемпионатимиз доирасидаги ўйинларини томоша қилдим. Тўғри, жамоа анча кучли ва таркибидан юқори савияли футболчилар жой олишган. Бунинг устига “Локомотив” амалдаги мамлакат чемпиони. Лекин ҳар қандай жамоа, жумладан, “Локомотив”ни ҳам мағлубиятга учратса бўлади. Ахир, “Металлург” “темирйўлчилар” майдонидан очко олиб қайтди-ку!\n“Темирйўлчилар”га қарши кечадиган учрашув жорий мавсумдаги Намангандаги илк ўйин ва мавсумнинг очилиш баҳси бўлади.\nШунинг учун бўлажак учрашувга астойдил тайёргарлик кўряпмиз ва\n17 март куни ғалаба қозониб, мухлисларга қувонч улашиш ниятидамиз.\n17 март куни мухлислардан янада фаол бўлишларини кутиб қоламиз. Бу бизнинг кучимизга-куч қўшиб, Худо хоҳласа, “Локомотив”ни мағлубиятга учратишимизда ёрдам беради.\nБу йил “Навбаҳор”нинг 40 йиллик юбилейи нишонланади. Биз ҳам тўйга тўёна дегандек, яхши ўйинлар намойиш этиб, совриндорлар сафидан жой олишга ҳаракат қиламиз.\nФурсати келганида, клуб раҳбариятига ҳам ўз миннатдорчилигимни билдираман. Улар бизга барча шароитларни яратиб беришяпти. Уларнинг ишончларини оқлаш учун майдонда бор кучимиз билан ҳаракат қиламиз.\nЖамоамиз аҳил-иноқ ва яхши шаклланган. Бу жамоа билан ҳар қандай рақибни мағлубиятга учратишга қурбимиз етади\nПФЛда йиғилиш бўлиб ўтди


28 феврал 2021, Тошкент вақти: 03:10\n24 яшар Жаэд Чоудхури (Jahed Choudhury) 19 яшар Шон Роганга (Sean Rogan) уйланди, деб хабар қилди dailymail нашри.\nАйтилишича, Жаэд Чоудхури Бангладешда, анъанавий мусулмон оиласида туғилган.\n“Болалигиданоқ Жаэд бошқа болаларга ўхшамаслигини тушунган, футбол ўйнаш ўрнига мода ҳақида ҳикоя қилувчи кўрсатувларни томоша қилишни яхши кўрган, мактабда синфдошлари уни масхаралаган, уйда отаси босим ўтказган”, деб ёзди нашр. Ота ўғлини ўзгартиришга, уни қизлар билан таништиришга уринган, ҳатто ҳажга ҳам жўнатган. Бироқ бу уринишлар самара бермаган.\nОила Британияга кўчиб келгач, Жаэд бу мамлакатда ҳам қийинчиликларга дуч келган ва кунлардан бир кун ўзини ўлдирмоқчи бўлиб, паркда йиғлаб ўтирганида бир йигит келиб ундан ҳол сўраган. Ўша йигит эндиликда унинг турмуш ўртоғи Шон Рогандир.\nDailymail нашрига кўра, Жаэд ва Шон тўйини анъанавий мусулмонча кийимда ўтказган. “Оилам мени ҳануз касал, даволасак бўлади, деб ўйлайди. Мен каби синовлардан ўтадиганларнинг барчасига ҳамма нарса жойида эканлигини айтмоқчиман. Биз бутун дунёга бир вақтнинг ўзида ҳам гей, ҳам мусулмон бўлиш мумкинлигини кўрсатмоқчимиз”, деган ўзининг тўйи ҳақида гапираркан Жаэд.


МЧЖ шаклидаги корхонамиз 2010 йилда ташкил этилган, бугунги кунда солиқларни ўз вақтида тўлаб келмоқдамиз.\nЗаруриятдан келиб чиқиб, бугунги кунда таъсисчиларимиздан бири (у жисмоний шахс ҳисобланади) жамиятдан чиқиш ва ундаги ўз улушини учинчи шахсга сотишга қарор қилди. Бу ҳақда таъсисчилар умумий йиғилишининг баённомаси тасдиқланди. Ушбу қарорга асосан илгариги рўйхатдан ўтказилган уставдаги устав фонди ўзгармасдан қолади. Айтинг-чи, ушбу ҳолда жамиятимизда солиқ мажбуриятлари юзага келадими?\nАмирхон Турдиалиев, МЧЖ раҳбари.\n– Жамият иштирокчиси жамиятнинг устав фондидаги ўз улушини ёхуд унинг бир қисмини жамиятнинг бир ёки бир неча иштирокчисига сотишга ёки ўзга тарзда улар фойдасига воз кечишга ҳақлидир. Бундай битимни тузиш учун, агар жамият уставида бошқача қоида назарда тутилмаган бўлса, жамиятнинг ёки жамият бошқа иштирокчиларининг розилиги талаб қилинмайди.\nЖамият иштирокчисининг улуши тўлиқ тўлангунга қадар бўлган даврда у фақат тўланган қисми бўйича бошқа шахсга ўтказилиши мумкин («Масъулияти чекланган ҳамда қўшимча масъулиятли жамиятлар тўғрисида»ги Қонуннинг (6.12.2001 йилдаги 310-II-сон) 20-моддаси).\nДемак МЧЖ иштирокчиси, агар жамиятнинг уставида тақиқланган бўлмаса, ўз улушини (улушининг бир қисмини) учинчи шахсларга сотиши ёки бошқача тарзда уларнинг фойдасига воз кечиши мумкин бўлади.\nЖамият иштирокчиси улуши сотиладиган баҳони ва бошқа шартларни кўрсатган ҳолда бу ҳақда қолган иштирокчиларни ва жамиятнинг ўзини ёзма равишда хабардор қилиши шарт. Бу қолган муассислар чиқиб кетаётган шахснинг улушини сотиб олишда имтиёзли ҳуқуққа эгаликлари билан изоҳланади. Уларнинг бирортаси ҳам улушни сотиб олиш хоҳишини билдирмаганда, чиқиб кетаётган шахс уни учинчи шахсларга сотади.\nМуассиснинг жамият устав фондидаги улушининг миқдори фоизларда белгиланади ва унинг улуши номинал қиймати билан МЧЖ устав фондининг нисбатига тенг бўлиши керак. Ушбу фоиз дивидендлар сифатида тақсимланадиган корхонанинг соф фойдасида ҳам сақланади.\nЖамиятингизда улуш сотиб олган шахс устав фондидаги харид қилинган улушнинг фоиз нисбатига мутаносиб бўлган соф фойдага ҳам ҳақли бўлади.\nСолиқ кодекси 179-моддасининг 11-бандига асосан жисмоний шахсларга хусусий мулк ҳуқуқи асосида тегишли бўлган мол-мулкни сотишдан олинадиган даромадларга (қимматли қоғозларни, юридик шахсларнинг устав фондидаги (устав капиталидаги) улушларини (пайларини) реализация қилишдан олинган даромадлар бундан мустасно) солиқ солинмайди.\nДемак, мулкдор ўз улушини учинчи шахсга сотганда у дивиденд эмас, балки хусусий мулк ҳуқуқида ўзига тегишли бўлган мол-мулкни реализация қилишдан даромад олади ва унда ЖШДС тўлаш мажбурияти юзага келади.\nСолиқ кодексининг 176-моддаси 4-бандига асосан жисмоний шахсларга хусусий мулк ҳуқуқи асосида тегишли бўлган мол-мулкни реализация қилишдан олинган даромадлар жисмоний шахсларнинг мулкий даромадлари таркибига киради. Мол-мулкни реализация қилишдан олинган даромадлар мазкур мол-мулкни реализация қилиш суммасининг ҳужжатлар билан тасдиқланган уни олиш қийматидан ошган қисми сифатида аниқланади. Мол-мулкни олиш қийматини тасдиқловчи ҳужжатлар мавжуд бўлмаган тақдирда, мол-мулкни реализация қилиш қиймати, кўчмас мулк бўйича эса, инвентаризация қиймати ҳамда реализация қилиш нархи ўртасидаги фарқ даромад деб эътироф этилади.\nУлуш МЧЖга сотилган тақдирда муассис-сотувчининг устав фондидаги ҳақиқий (номинал) ҳиссаси харид нархи бўлиб ҳисобланади.\nУлуш жисмоний шахсга сотилган тақдирда сотувчи мустақил равишда солиқни тўлаб, ўзининг яшаш жойидаги солиқ органига даромадлар ва харажатлар тўғрисида декларация топширади. Улушни юридик шахс сотиб олган тақдирда, у даромад тўлаш манбаи ҳисобланади ва сотувчининг даромадидан солиқни ЖШДСнинг белгиланган шкаласи бўйича ушлайди.\nСолиқ кодексининг 184-моддасига биноан жисмоний шахсларнинг даромадларига солинадиган солиқни тўлов манбаида ҳисоблаб чиқариш, ушлаб қолиш ва тўлаш мажбурияти юридик шахслар, фаолиятни Ўзбекистонда доимий муассаса орқали амалга ошираётган республикамиз норезидентлари ҳамда чет эл юридик шахсларининг ваколатхоналари зиммасига юклатилади.\nЖисмоний шахсларнинг тўлов манбаида солиқ солинадиган даромадларига мулкий даромадлар ҳам киради.\nШу тариқа, сизнинг ҳолатда таъсисчи алмашганида жамиятингизда солиқ оқибатлари юзага келмайди.